ИнтерФУТБОЛ :: Юлдузёқар «профессор» - Нестор Пекерман\nЮлдузёқар «профессор» - Нестор Пекерман\n«СЭ» нашри Cordiant билан ҳамкорликни давом эттириб, «Комфорт-класс мураббийлари» рукни остида таниқли мутахассислар фаолиятини ёритмоқда.\nСаҳифанинг бу галги қаҳрамони - аргентиналик Хосе Нестор Пекерман.\nХIХ аср охирларида темир йўл соҳасининг магнати бўлмиш барон Мариц Гирш шахсий маблағи эвазига якуний колония жамияти(ЯКЖ)ни таъсис этди. 1891 йилда жамият Аргентинанинг 3та провинцияси - Буэнос-Айрес, Энтре-Риос ва Санта-фе ҳудудларидан 500минг гектардан кўпроқ майдонни сотиб олди.\n1910 йилга келиб, у ерлардаги чор Россияси ва Украинадан келган муҳожирлар сони 20 мингдан ошиб кетганди. Уларнинг бири бўлмиш Пекерманлар оиласи Энтре-Риос провинциясининг Вилья Домингес шаҳарчасидан паноҳ топди. Янги шароитга мослашиб олиш янги оила учун қийинчилик туғдирмади - деҳқончилик юмушлари ҳамма ерда бир хил.\nФарқи шуки, Запорожье чўллари ўрнини Жанубий Америка даштлари эгаллаганди. Вақт ўтиши билан авлодлар алмашди, оталар ишини ўғлонлар давом эттиришди. 1949 йилнинг 3 сентябрида эса оилани Украинадан Аргентинага олиб келган катта Пекерман (исми тарихда қолмаган) эвара кўрди. Чақалоққа Хосе Нестор исми берилди.\nИнтервьюларнинг бирида Колумбия терма жамоаси бош мураббийи шундай деганди: «Бобом тарихдан ҳикоя қилишни яхши кўрарди. Унинг айтишича, бобокалоним Украинадан акаси билан сафарга отланган, бироқ у Аргентинага, акаси эса АҚШга кетиб қолган экан.\nАргентиналик Пекерманнинг жиянларидан бири кейинчалик Грегори Пек номи билан машҳур актёр даражасига кўтарилди. Аслида, у Пек эмас, Пекерман».\nГолливуд юлдузининг аргентиналик қондоши эса 6 ёшидан бошлаб чойчақа топишга киришганди: аввалига музқаймоқ сотди, оила Буэнос-Айресга кўчиб ўтгач, отаси Оскарнинг тамаддихонасида ошпазларга дастёрлик қилди.\nҚолган вақтини эса Хосе Нестор футбол ва ўқишга сарфлади. Ана шу изланувчанлик эвазига бир неча йилдан кейин колумбиялик мухлислар унинг номига «профессор» иборасини қўшган ҳолда мурожаат қиладиган бўлишди.\n«АРГЕНТИНОС ХУНИОРС» ВА МАРАДОНА\nПойтахтнинг овлоқ майдончаларида тўп ортидан чопиб юрган малласоч болакай тез орада «Аргентинос Хуниорс» скаутлари эътиборига тушди. Ўшанда жамоа академиясининг 15-20 йил ичида «Дунё кўчатзори» мақомига эришиши ҳеч кимнинг хаёлига келмаганди.\nПекерман ана шу ноёб иқтидорлар конида таҳсил олди ва 16 ёшида асосий таркибдаги дебютини нишонлади. Самарали ўйинлар унга аввал U-19, кейин асосий терма жамоа эшикларини очди. Тўғри, Пекерман ЖЧ-74да кенгайтирилган таркибдан жой олиш билан кифояланди - Аргентина немис мундиалига Пекермансиз йўл олди.\n1971 йилда «Аргентинос Хуниорс»нинг навбатдаги беллашуви арафасида футболчилар билан майдонга тушган болакайлар эсдалик учун суратга тушишни илтимос қилишди. Сураткаш ишини якунлагач, кўзлари чақнаб турган қоракўз йигитча Пекерманга юзланди:\n- Яқинда сиз билан ёнма-ён турадиган футболчи бўламан!\n- Албатта, шундай бўласан! Исминг нима?\n1976 йилнинг октябрида 15 ёшли Марадона «Аргентинос Хуниорс» сафида илк марта майдонга тушди, ноябрда эса катта футболдаги дебют голини амалга оширди. Афсуски, тарихий воқеага гувоҳ бўлиш «Профессор»га насиб этмади - бу пайтда у Колумбияда тўп сураётганди.\nМЕДЕЛЬИН ДЕРБИСИ ВА 8та ЎПКА\n1960-1970 йилларда Колумбия кўплаб аргентиналик футболчиларни ўз бағрига олганди. Пекерман ҳам 1975 йилда Габриэль Гарсия Маркес юртига йўл олди. Хосе Несторни Медельиннинг «Индепендьенте» клуби ўз бағрига олди.\nШаҳарнинг бошқа бир жамоаси - «Атлетико Насьональ» билан бўладиган «Пайса Класико» (ҳудуд аҳолисининг умумий номи) ҳозир ҳам Колумбиянинг энг муросасиз дербиси мақомига эга. Пекерманнинг дастлабки «класико»си ҳанузгача мухлислар хотирасидан ўчмаган.\n1975 йилнинг 20 апрелида «Атанасио Хирардо» стадионида ўтган беллашувнинг биринчи бўлимидан сўнг «Индепендьенте» 0:3 ҳисобида ортда бораётганди. Иккинчи бўлим Хосе Несторнинг бенефисига айланди. Ўнг қанот ҳимоячиси Карлос Гавирия билан нафақат жамоадош, балки чинакам дўстга айланган ярим ҳимоячи ўз қанотини даҳшатли замбаракка айлантирди.\nОқибатда сермаҳсул жуфтлик биттадан гол уриб, фарқни қисқартирди. Табиийки, «Атлетико» ўйинчилари асабийлаша бошладилар. Учрашувнинг сўнгги дақиқасида «Индепендьенте» жарима зарбаси бериш ҳуқуқига эга бўлди. Кучли зарбадан сўнг жонли девордан қайтган тўпни аргентиналик «профессор» дарвоза бурчагига жойлаб қўйди.\n«Ўша оқшом Хосенинг худди ёш боладек ирғишлаганига гувоҳ бўлдим. Одатда, у ўта вазмин, камгап йигит эди. Лекин майдонда худди серғайрат чумолидек тиниб-тинчимасди, чарчаш нималигини билмасди. Менга унинг 8та ўпкаси бордек туюларди», - деганди Гавирия кейинчалик.\nВАНЕССА ВА ЖАРОҲАТ\nХосе Несторнинг тўнғич фарзанди - қизи Ванесса Колумбияда дунёга келди. Шу туфайли Медельин унинг учун суюкли шаҳар бўлиб қолди. Гавирия эса қизалоққа тутинган ота бўлди. Хуллас, аргентиналик ярим ҳимоячининг майдондаги ва уйдаги ишлари рисоладагидек кетаётганди.\nЛекин 1977 йилда кутилмаган фалокат юз берди: тушликдан сўнг ўрнидан кўтарилган футболчи қоқилиб кетди ва оёғини нотўғри қўйиши оқибатида жароҳат олди. Шу тариқа 28 ёшда фаолиятини якунлашга мажбур бўлди - 40 йил аввал тиббиёт бу жароҳат олдида ожиз эди.\nЖЧ-1978 ВА ТАКСИ\nАргентинада Пекерманнинг тушкун кайфияти янада тушиб кетди. Мамлакат ўз тарихидаги илк ЖЧни кутиб олиш тадоригини кўраётган, «профессор» эса томошабинликдан бошқа ҳеч нимага ярамасди. Бир ёқда тирикчилик ташвиши - рафиқаси Матильданинг мактабда бошланғич синфларга сабоқ бериш учун олаётган маоши қўлга тегиши билан адо бўларди.\nҚисқаси, мундиал баҳонасида Буэнос-Айресга кўплаб меҳмонлар келишини ҳисобга олган ишсиз футболчи акасининг машинасини қора-сариқ рангга бўяб, такси ҳайдашга аҳд қилди. Йўлларда тиқилинчга дуч келмаслик учун барвақт ўрнидан турар, ҳар куни 8-10 соатлаб пойтахт кўчаларида елиб-югурарди.\n10-15 дақиқалик бўш вақтида хотини унга тайёрлаб берган егулик билан тамадди қилиб оларди. Лекин шундай тиғиз паллада ҳам баъзан кўча футболи авж олган маҳаллаларга ташриф буюрар, болакайлар ўйинларини кузатиб, тегишли маслаҳатлар берарди. Аста-секин бўлажак фаолиятини аниқ тасаввур қила бошлаган Пекерман 1 йилдан сўнг киракашликни йиғиштирди.\n«АРГЕНТИНОС ХУНИОРС» МАКТАБИ\nТаксичиликдаги қисқа танаффус дақиқаларини жисмоний тайёргарликка оид қўлланмаларга сарфлаган Пекерман футболдаги танишлари кўмагида «Чакарита Униорс» академиясига ишга кирди. Тез орада жонажон «Аргентинос»га ўтиб, яна Марадона билан учрашди. Бу пайтда Диего «Бока» таркибига кирган, 1982 йилда эса «Барселона»га йўл олганди.\n«Аргентинос» президенти Пекерман зиммасига ёш футболчилар тарбиясини юклади, Хосе Нестор эса 10 йиллик фаолиятида кўплаб юлдузларни кашф этди. Фернандо Редондо, Эстебан Камбьяссо, Серхио Батиста, Клаудио Борги ва Хуан Роман Рикельмелар айнан унинг раҳбарлигида камолотга эришишди.\nАкадемия «Дуне кўчатзори», Пекерман эса «профессор» тахаллусини олди. «Аргентинос» ва Чилининг «Коло-Коло» академияларидаги муваффақияти билан мамлакат футбол ассоциацияси президенти Хулио Грондонани лол қолдирган Пекерман 1994 йилда U-20 ёшлар терма жамоасига бош мураббий этиб тайинланди.\nНатижада Аргентина бу ёш тоифасида етакчи бўлиб олди - жамоа ҳисобидаги 6та жаҳон чемпионлигининг 3таси «профессор»га тегишли. Хуан Пабло Сарин, Пабло Аймар ва Хавьер Савиолалар эса унинг навбатдаги юлдузлари.\nЖЧ-2006 ВА ТАРИХИЙ ХАТО\nАргентинанинг бош жамоасидаги фаолиятини Пекерман ЖЧ-2002да координатор лавозимида бошлаганди. 2004 йилда у Марсело Бьелса ўрнига бош мураббий этиб тайинланди. Немис заминидаги дастлабки баҳслар Аргентина учун омадли бўлди: Кот-д~Ивуар 2:1, Сербия-Черногория 6:0 ҳисобларида маҳв этилди, Месси ЖЧ тарихидаги энг ёш (18 йил, 11 ой, 11 кун) футболчига айланди.\nАммо кейинчалик жамоа Голландия билан дуранг (0:0) ўйнади, нимчорак финалда Мексикани «овер-тайм»да таслим (2:1) этди. Мезбонларга қарши чорак финалда эса «профессор» тарихий хатога йўл қўйди: жамоа 1:0 ҳисобида олдинда бораётган ўйиннинг 79-дақиқасида Креспо ўрнига Хулио Крусни майдонга туширди.\nМесси эса захирада қолиб кетди. Мураббий баланд бўйли Круснинг бош билан ишончли ўйинига умид қилганди. Бироқ Клозе мувозанатни тиклашга муваффақ бўлди. «Лотерея»да эса Айяла ва Камбьяссолар гол ура олмадилар - 2:4. Шундан кейин Пекерман истеъфога чиқарилди.\nОмадсизликнинг тушкун кайфиятидан фориғ бўлиш мақсадида Мексикага йўл олган «профессор» бор диққат-эътибори ва малакасини «Толука» ва «Тигрес» жамоалари равнақига қаратди. 2012 йилнинг январида Колумбия футбол федерацияси президенти Луис Бефия маҳаллий мухлислар талабига кўра, уни терма жамоага таклиф этди.\nЯнги бош мураббий ўзига билдирилган ишончни оқлаб, Колумбияни ЖЧ-2014га олиб чиқди. Унгача бу терма қаторасига 3та ЖЧни ўтказиб юборишга мажбур бўлганди.\nЎз қитъасидаги мусобақада жамоа етакчиси - Радамель Фалькаосиз (қизиғи, у ҳам мундиал арафасида Пекерман билан бир хил жароҳат олганди) ўйнаган бўлсада, ўз тарихида илк марта нуфузли турнирнинг чорак финалига чиқди.\nЭнди Пекерман аждодлари юртига туташ бўлган Россияда «Колумбия орзуси»ни рўёбга чиқаришга уриниб кўради. Эҳтимол, ЖЧ-2018да «профессор» ва унинг янги юлдузлари Колумбиянинг энг яхши натижасини қайд этишар? Ахир, Пекерман - юлдузёқар мураббий-да!


Xiaomi ўта арзон Redmi 8A Dual смартфонини тақдим этди! (+видео) - Terabayt.Uz\nXiaomi ўта арзон Redmi 8A Dual смартфонини тақдим этди! (+видео)\n«Хитойча Apple» яқинда бир сирли маҳсулотини MorePowerToRedmi (Янада юксак Redmi қудрати) слогани билан реклама қила бошлаган эди. Ниҳоят, бугун Ҳиндистонда бўлиб ўтган тадбирида уни расман намойиш қилди.\nЎҚИНГ: Xiaomi ниҳоят Mi 10 ва яна иккита гаджетининг тақдимот кунларини расман эълон қилди! (+«жонли» расмлар)\nMorePowerToRedmi деб номланган ушбу анжуманда янги – Redmi 8A Dual смартфони тақдим қилинди. Бу – ўтган йили намойиш этилган, 100 доллардан ҳам арзон Redmi 8A моделининг янада яхшиланган версиясидир.\nНомидан кўриниб турганидек, янги қурилманинг бултурги моделдан асосий фарқи – бош камерасининг қўшалоқ модулли эканлигидир. Шунингдек, Redmi 8A Dual корпусининг янги ранглари ҳамда ўзгача фактурага эга эканлиги билан ҳам ажралиб туради.\nXiaomi бу смартфонини 6,22 дюймлик экран билан таъминлаган, унинг тасвир аниқлиги HD+ форматида (1520х720 пикселлик). Дисплейнинг томчисимон кемтигида 8 мегапикселлик олд камера ўрин олган. Redmi 8A Dual бош камераси эса 13 ҳамда 2 мегапикселлик датчиклардан иборат. Смартфонни Qualcomm Snapdragon 439 процессори, 5000 мА/соатлик аккумулятор билан жиҳозлашган; у 18 ваттлик тезкор қувватлаш технологиясига эга. Бироқ қадоқдаги жамланмага атиги 10 ваттлик қувватлагич киритилган.\nЎҚИНГ: Узоқ кутилган Poco X2 арзон нархда тақдим этилди: сиз уни «танийсиз»!\nRedmi 8A Dual смартфони Android 9 Pie операцион тизим талқини базасида тайёрланган MIUI 11 график қобиғи билан чиқарилган. Унда бармоқ изи сканери кўзда тутилмаган, лекин қурилмани қулфдан чиқариш учун эгасини юзидан таниб олиш функцияси мавжуд.\nМана, янги смартфон учун Xiaomi тайёрлаган расмий видеороликни кўрамиз:\nҲиндистонда Redmi 8A Dual савдоси 18 февралдан бошланади; Xiaomi уни уч хил рангдаги корпусларда, тезкор хотираси ҳажмига кўра икки вариантда таклиф этади. «Оперативка»си 2 гигабайтлик варианти учун 91 АҚШ долларига тенг, 3 гигабайтлиги учун эса 98 долларлик нарх белгиланган; ҳар иккала ҳолатда ҳам доимий хотира 32 гигабайтлик.\nЎҚИНГ: Xiaomi бу смартфони нархини ярмидан ҳам пасайтирди! (+видео)\n#Xiaomi #андроид смартфон #нархлар #Xiaomi Redmi 8A Dual


Ўзбекистон МДҲ иштирокчи-давлатларининг Ёшлар билан ишлаш кенгашига аъзо бўлди | NORMA.UZ\nМамлакатимиз МДҲ иштирокчи-давлатларининг ёшлар билан ишлаш соҳасида ҳамкорлик тўғрисида Битимига қўшилади (20.03.2020 йилдаги ПҚ-4646-сон қарорга қаранг).\nБитим 2005 йил 25 ноябрда Москва шаҳрида МДҲ Ҳукуматлараро кенгаши йиғилишида имзоланган, 2011 йил 19 майда Минск шаҳрида ўтказилган шундай йиғилишда Битимга ўзгартириш ва қўшимчалар киритилган (баённома билан расмийлаштирилган).\nҲужжат ёшлар билан ишлашда ҳамкорликни мустаҳкамлаш ва ривожлантиришга, ҳамкорлик соҳасидаги муносабатларни кучайтириш бўйича давлат органлари ва ёшлар ташкилотларининг ташаббусларини қўллаб-қувватлашга қаратилган. Битим иштирокчилари бунинг учун қулай шарт-шароитларни яратиш мажбуриятини ўз зиммаларига оладилар. Булар ёшлар билан ишлаш соҳасида давлатлараро дастурларни ва алоҳида лойиҳаларни ишлаб чиқиш ва амалга ошириш, малакали кадрларни тайёрлаш, ахборот алмашинуви ва ҳамкорликдаги илмий ишланмаларга татбиқ этилиши мумкин.\nЁшлар сиёсати соҳасида ҳамкорликни мувофиқлаштириш учун МДҲ иштирокчи-давлатларининг ёшлар билан ишлаш кенгаши фаолият юритади. Ушбу соҳадаги ҳамкорлик органи иштирокчи-давлатларнинг ваколатли вакиллари (ҳар биридан 2 нафардан) – тегишли давлат органлари раҳбарлари ва ёшлар жамоатчилик бирлашмалари вакилларидан шакллантирилади. Кенгашда ҳар бир давлат биттадан овозга эга бўлади.\nКенгаш йиғилиши зарурат бўлганда, бироқ бир йилда камида 2 марта ўтказилади. Кенгашнинг камида учта аъзосининг розилиги билан навбатдан ташқари йиғилиши чақирилиши мумкин. Масалани муҳокама қилишда иштирок этадиган ваколатли вакилларнинг 2/3 овози билан қарорлар қабул қилинади ва улар тавсиянома тусига эга бўлади. Кенгаш қароридан норози бўлган аъзолар ўз фикрларини билдиришлари мумкин ва улар йиғилиш баённомасига киритилади.


Омонат ғор сири (18-қисм) » Ўзбекистон янгиликлари – Zamin.uz\nОмонат ғор сири (18-қисм)\nБердимурод шотирларини, келишилгандай, ҳалқа йўл бўйидаги чойхонада кутиб олди. Касалхонадан қочишганда тумтарақай бўлиб кетган нашавандлар узун-қисқа бўлиб, олдинма-кетин кириб келишди.\n— Сенинг олдингда уятли бўп қолдик, — деди Мансур келган заҳоти. — Ишни эплолмадик.\n— Мен сенларни боқиб семиртираман, деб ваъда бермаганман, шекилли, — Бердимурод қовоғини уйди.\n— Ўзинг кўрдинг-ку. Кейин, буйруқниям ўзинг бердинг.\n— Шефга нима деб жавоб қиламан энди?\n— Тинчитдик, деб қўя қол, шеф хабар топгунича, барибир, ишни ҳал қиламиз. Қай гўрдан келиб қолди анавилар?\n— Агар билганимда ҳозир бунақа қилиб ўтирмасдим, — деди Бердимурод ва чўнтагидан сигарета чиқариб лабига қистирди. — «Мент»ларга ўхшамади, улар бундай келмайди.\n— Буниси аниқ, мен деразадан ичкарига қараганимда Дониёрнинг палатасида иккита қиз билан дўхтир кўринди. Анави, бизга ўхшаб ниқоб кийиб олганлар иккита қизни елкаларида кўтариб кетишди. Ўз кўзим билан кўрдим, — деди Мансур.\n— Демак, ўша қизлардаям ишкал бор. Аввал уларнинг нега Дониёрнинг олдига келганини, кейин ким уларни олиб кетганини аниқлаш керак. Энди, оғайнилар, шу ишларни қилмагунимизча ҳеч ким тинчимайди. Мен қолганларга айтаман, уларам ҳаракатга тушади. Ҳозирча ҳамманг инингда босиб ўтир. Бировингдан ментлар хитланиб қолса, каллангни оламан. Кейин менинг олдимда қарздорликларинг эсларингдан чиқмасин.\nБердимуроднинг гапидан нашавандларнинг бошлари эгилди. Кайф хуруж қилган пайтда улар ўзларидан кичкина гўдакнинг қошидаям бош эгишга тайёр туришарди.\n— Бўпти, сурларинг, эртага вазиятга қараб ўзим телефон қиламан. Қараларинг, агар биронтангни вақтида тополмасам, “овқатсиз” қоласан.\n— Ҳозир қиттак-қиттак уриб олмаймизми? — хавотирланиб сўради Эгамқул. Унинг афт-ангоридан от ҳуркади: Башараси ҳуснбузарга тўлган, ориқлигидан елка суяклари бўртиб чиққан. Қошларининг қалинлиги бошбармоқдай, гапирганда бурнининг катаклари кўтарилиб тушади. У Бердимуроднинг айнан шу гапидан безиллаб турганди. Чунки дори оладиган вақти бироз ўтаётганидан уни қалтироқ тута бошлаганди.\n— Яна текинга-я, иштаҳанг очилиб кетаяптими?!\n— Қарз бўлсам жоним гаровда!\n— Бўпти, ҳозир озгинадан оласанлар, — мурувват кўрсатди Бердимурод нашавандларга бир-бир қараб чиқиб. Шотирларнинг юзида табассум пайдо бўлди.\nБердимурод хожасиникига кириб борганида, Халил бойвачча ҳали-ҳануз зинада ўтирарди. Уни бундай аҳволда кўрган Бердимуроднинг ичидан зил кетди.\n— Келдингми? — деди хаста овозда Халил бойвачча.\n— Хўжайин, тинчликми? — деди Бердимурод ҳайратини яширолмай.\n— Нима, бу ерда ўтириш мумкинмасми?\n— Йўқ, энди…\n— Ишни нима қилдинг?\n— Ҳеч ким хитланмадими?\n— Бўпти, уйга кир, — бойвачча унинг қўлига таяниб ўрнидан турди.\nУлар хожанинг иш хонасига киришди. Хизматкор аввал чой, кейин майда-чуйдалар билан бирга ароқ келтириб қўйди.\n— Мен тўй қилишни ўйлаб қолдим, — деди бойвачча қадаҳларни ароққа тўлдираркан. — Нима дейсан, бошлайверсам бўладими, йўқми?\n— Зўр-ку, — деди ўзини мажбурлаб, бироз ҳуши бошидан учган Бердимурод. Халил бойваччанинг ўғли йўқ. Демак, қизларидан бирини турмушга узатади. Албатта, Нилуфарни. Чунки уни эрга бермай туриб, Лазокатни узатиши урф-одатга зид. — Нилуфар сингилчага совчи келдими?\n— Манавини ол, — бойвачча жавоб қилишга шошилмай ароқ қуйилган қадаҳга ишора қилди, кейин тўқиштирмай ўзининг қадаҳини бўшатди-да, ликопчадаги тўғралган помидордан бир бўлакни оғзига ташлади. Бердимуроднинг вужуди қулоққа айланиб хожасининг оғзини пойларди. Бойвачча эса баҳузур оғзидаги насибасини чайнаш билан овора.\n— Совчи бизникига келгани йўқ. У сеникига боради, — деди луқмани ютиб, томдан тараша тушгандай.\nБердимурод тош қотди, у бойваччанинг гапларига мутлақо тушунмаётганди. Ёрдамчисининг довдирашига бойвачча кулди. Кейин салмоқ билан гап бошлади:\n— Бердимурод ука, сен билан анчадан бери биродармиз. Нимаики топсам, сенинг ҳақингниям дарров ажратиб бераман, худди ота-ўғилдай бўп кетдик. Бугун тунда ўйлаб қарасам, ўзимга меросхўр керак экан. Биласан, сингилларинг барибир қиз болалигига боради. Уларни бегонага узатсам, мисқоллаб йиққан обрўим ҳам, мол-давлатим ҳам шамолга совурилади. Шунга… сени ўзимга ўғил-куёв қилиб олсам, дегандим… Сен нима дейсан?\nБердимуроднинг боши эгилди. Қувонганидан юраги тошди. Айни дамда кўп йиллардан бери унутилиб кетган уят туйғуси ҳам унинг қалбига бир зумгина меҳмон бўлди, юзи қизарди.\n— Нилуфар, — гапини давом эттирди бойвачча, — ўқийди. Ҳали-бери уни турмушга узатолмасам керак. Лазокатни…\n— Нега ҳайрон бўлаяпсан?\n— Энди… Ҳалиги, катта қиз қолиб, кичкинаси…\n— Ҳамма гап шунда-да. Аслида Нилуфарни узатиб, яна бир икки-йилдан кейин синглисини эрга бериш ниятим бор эди. Қарасам, аҳвол чатоқ. Ҳар куни уйни совчи босади. Тузукроқ одамлардан келса қанийди. Ҳаммаси тутуруқсизлар. Уларга бергандан кўра, қариқиз қилиб уйда сақлаганим афзал… Тағин ўйланиб қолдим. Лазокат ҳали ёш, мисоли новда, қайси томонга эгсанг, эгилиб кетаверади. Яна битта-яримтаси йўлдан уриб, бетайин одамлар билан қуда бўлиб қолмай, ҳар қалай, сен ўзимизникисан. Нима дейсан шунга?\nБердимурод буткул довдираб қолди. Бўлғуси қайнотасига нима деб жавоб қилишни билмас, кўнгли қандайдир нохушликни ҳис этиб турарди.\n— Оппоқ қийз, — Бароннинг кўзлари ўт бўлиб ёнарди. — Энди манга меҳмонсийз.\nНаргизанинг тили мумланиб қолгандай, у рўпарасидаги бадбашара кимсанинг ютоқиб суқланаётган кўзларига бардош беролмай, каравотга суяниб қолди.\n— Барон?! — деди Лола ҳайратини яширолмай.\n— Сизний топдийм охийр, — Барон ўрнидан секин қўзғалиб, қизларга яқинлашди. Юраклари қинидан чиққудек тез ураётган қизлар жон ҳолатда бир-бирининг пинжига тиқилди. Буни кўриб Бароннинг завқи тошди. Шу зумда иккаласини ҳам бағрига босиб, лаззат олгиси келди.\n— Яқинлашманг! — зорланди дағ-дағ титраётган Наргиза. — Ҳозир милиса чақирамиз!\n— Ҳе-ҳе-ҳе, милиса девопсанмий? Ман милиса. Лола манга хотийн, сан “любовница” бўласан! Бугун тўй қиламийз, — Барон қоп-қора косовдай қўлини узатиб, қизларнинг иякларини тутди ва секин ўзига торта бошлади. Қизлар ҳушни йўқотгудек аҳволга тушишди. Шунда Лоланинг миясига бир шумлик келди: у бор кучини ўнг оёғига йиғиб, товони билан Бароннинг қорнига тепди.\n— Вой, мочағар! — оғриқнинг зўридан бўкириб юборган Барон ортига тисарилганча букчайиб қолди. Қизлар жойларидан сапчиб туришиб, Баронга ташланишди. Лола унинг сочига чанг солди, Наргиза эса юзини тимдалашга тушди.\n— Оғийр нарсаний топ! — чинқирди Лола. — Бошийга…\nАммо у гапини охиригача айтолмади, шовқин-сурондан хабар топган Бароннинг шотирлари отилиб киришди. Бири Лоланинг сочидан бураб тортди, иккинчиси Наргизанинг биқинига тепди. Умрида калтак емаган қиз: “А-а!” дея чинқирганча ерга қулади. Сочига қўшилиб бошининг териси ҳам шилиниб кетгудай бўлган Лола оғриқни ҳам унутиб, дугонасининг ерга қапишиб қолганини кўрди-ю юраги «шиғ» этиб кетди.\nЎзига келгач, Барон қутуриб кетди. У Лолага ишқини ҳам, қизнинг гўзаллигини ҳам буткул унутди, гўё қаршисида ашаддий ёв тургандай эди. Барон девордаги гиламга осиғлиқ турган қамчини қўлига олди. Қамчи илиб қўйилган жойда ўткир қилич олмосдай совуқ ялтираб турарди.\nЕлкалари, бели аралаш шувиллаб урилаётган қамчи зарбидан лўли қиз чинқириб юборди ва ерга ўтириб қолди. Бўйнига, кейин очиқ баданига келиб тушган зарбалар Лоланинг жонини суғуриб олаёзди — кўз олди қоронғилашди. Баданининг оппоқ териси шилиниб, қон сизиб чиқди, қамчининг кейинги «сийлов»ларини Лола эслай олмади…\nБу пайт Наргиза биқинидаги оғриқдан ўзига келолмай, ерда ғужанак бўлиб ётарди. Барон унинг тепасига келиб, бир зум қараб турди-да, кейин қўлини даст кўтариб, қамчини ишга солди.\nҚизларни савалаб ҳолдан тойган Барон кўзи қонга тўлиб, аслида уйини безаш учун отнинг калласидай пулга сотиб олган қиличига ёпишди. Буни кўрган шотирларининг кўзлари қинидан чиқиб кетаёзди.\nБобур жойида ётолмади: у тинимсиз типирчилар, бақирар, йиғларди. Аммо ҳадеганда унинг ҳолидан хабар оладиган бўлмади. Врачни ҳушидан кетказиб, опаси билан лўли қизни олиб кетишди-ю, ҳаммаёқ сув қуйгандай жимиб қолди, худди бўрондан кейинги сокинликдай.\nНиҳоят палатага ҳарсиллаганча дўхтирлар, улар ортидан ҳамширалар югуриб киришди. Дўхтирларнинг иккитаси Фатҳулланинг томирини ушлаб кўриб, уни ўзига келтиришга урина бошлашди. Биттаси эса Бобурнинг атрофида гирдикапалак бўлди. Орадан ҳеч қанча ўтмай шифохонани милиционерлар босиб кетди. Улар Бобур ётган палатага кирмоқчи бўлишди. Аввалига шифокорлар беморни сўроққа тутишларига йўл қўйишмади. Аммо вазият қалтис эди. Қизлар ўғирланган, врачга шикаст етказилган… Тезкорлик билан ҳаракат қилинмаса, қизларнинг ҳаёти барбод бўлиши мумкин. Шу боис, врачлар бош терговчи билан унинг ёрдамчисига Бобурни сўроқ қилиш учун рухсат беришди. Жабрланувчи Фатҳулладан тузук-қуруқ жавоб чиқмади. “Мен палатадан чиқмоқчи бўлиб эшикни очганимни биламан, кимдир пешонамга бир нарса билан урди. Шундан кейин ҳеч нарсани эслолмайман”, деди у. Ҳамширалар ниқобли одамларни кўришганини айтишди. Лекин уларнинг қай йўл билан бу ерга киришгани, нега қизларни олиб чиқиб кетишгани қоронғи эди. Қоровулдан ҳам тузукроқ маълумот ундиришнинг иложи бўлмади. Умид ёлғизгина гувоҳ Бобурдан эди.\nОмонат ғор сири (10-қисм)\n08:02 / 18-09-2017


Сиз қайси темпераментга мансубсиз? - Zamin.uz\n18:06 / 24.02.2021\nТемперамент одамнинг теварак-атрофдаги воқеаларга муносабати ва ҳиссиётининг айрим хусусиятларини белгилаб беради. Темперамент онг, хотира, ақл-заковат ва қобилиятни акс эттирмайди. Шу боис ҳам барча темперамент эгалари орасида иқтидорли ва иқтидорсиз, илмли ва илмсиз, виждонли ва виждонсиз кишиларни учратамиз. Темпераментнинг 4 та типи маълум: сангвиник, флегматик, холерик ва меланхолик.\nМашҳур рассом Бидструп темпераментнинг 4 типини қуйидаги ҳажвий расмларда тасвирлаган. Қани, уларни аниқлашга ҳаракат қилиб кўрингчи.\nСангвиниклар – шўх ва қувноқ одамлар\nСангвиниклар шўх, қувноқ, тиришқоқ ва таъсирчан кишилардир. Улар теварак-атрофга тез мослашади. Реакциялари етарлича кучли ёки ўртамиёна бўлади. Улар билимни тез ва осонгина ўзлаштирсалар-да, ҳамма вақт ҳам пухта эгалламайдилар. Муомалада улар кўпроқ ширинсухан, қувноқ ва гапдон одамлардир.\nСангвиниклар ишга осонгина берилиб кетиб, жадал ишлашга қодир бўлишади, лекин мунтазам равишда доимий меҳнат қилишга анча қийналадилар. Шу билан бирга улар тиришқоқ ва фаол бўлишади, бошқа кишилар билан осонгина тил топишади.\nФлегматиклар – вазмин одамлар\nФлегматиклар вазмин кишилардир. Улар учун шошмаслик ва босиқлик ўта хос. Бундай одамлар мураккаб ҳаётий вазиятларда камҳаракатчан бўлишса-да, қўйилган мақсадга эришишда анча дадил бўлишади. Билимни секинроқ ўзлаштирсалар ҳам, пухта эгаллашади. Агар сангвиник алангага ўхшатилса (у тез ёниб, тезда сўнади), флегматик секин ва узоқ ёнадиган алангага ўхшайди. Бирор нарсага тез жавоб қилиш керак бўлса, флегматиклар вақтни бой бериб қўядилар. Бундай пайтларда сангвиникнинг устунлиги сезилиб туради. Қатъийлик, ирода ва сабр-тоқат талаб қилинадиган ишларда эса флегматик устун келади.\nХолериклар – жиззаки одамлар\nХолериклар кучли, чаққон, жиззаки ва ҳаракатчан одамлардир. Уларнинг ўзига хос хусусияти – жиззакилик ва беқарорлик. Холериклар жуда фаол ва ишчан бўлишади. Бироқ улар бир маромда ишлай олишмайди, гоҳ ғайрат билан, гоҳ имиллаб ишлашади. Шунинг учун ҳам эҳтиёткорлик, сабр-тоқат ва чидам талаб қилинадиган вазиятларда холериклар қийин аҳволга тушиб қолишади.\nМеланхоликлар – журъатсиз ва руҳан заиф одамлар\nМеланхоликлар ғамгин, журъатсиз ва маъюс кишилардир. Салга чарчаш, бирор ишга етарлича журъат этмаслик, ўз фикр ва истакларини қондира олмаслик улар учун жуда хос. Меланхоликлар кўпинча арзимаган қийинчиликларга бардош бера олмайдилар, уларга қарши курашдан воз кечадилар. Сангвиниклар ва флегматиклар қийинчиликларни осон енгишади, холериклар эса уларни ҳатто йўқ қилиб юборадилар. Меланхоликда ижобий ҳис-туйғулардан салбий ҳис-туйғулар устунлик қилади. Бахтли воқеалардан улар завқлана олмайди, нохуш воқеалар эса уларни тушкунликка тушириб қўяди. Меланхоликнинг ташқи кўриниши доимо тушкунлик ва ғамгин одамни эслатади. Улар депрессияга мойил бўлишади.\nИккита темперамент вакиллари – сангвиник ва флегматиклар турмуш қийинчиликларига жуда турғун мослаша оладилар. Сангвиник ва холериклар темпераментнинг кўп тарқалган типига киришади.\n21-01-2018, 00:46, Ҳаёт тарзи\nТемпераментингиз қайси турга мансуб?\n27-11-2017, 16:45, Ҳаёт тарзи\nСиз қандай темперамент соҳибисиз?\n25-07-2017, 13:05, Ҳаёт тарзи\nЕган мевангиздан кимлигингиз маълум\n22-06-2017, 19:37, Ҳаёт тарзи\n24-05-2017, 11:04, Ҳаёт тарзи\nЯнгиликлар » Ҳаёт тарзи » Сиз қайси темпераментга мансубсиз?\nБугун, 20:08, Ҳаёт тарзи\n«Қора ният» сериали актёри Ўнур Туна ва актриса Элиф Доған учраша бошлади\nБугун, 19:20, Жамият\nБугун, 10:32, Дунё\nБугун, 05:47, Спорт


10.08.20 10:22\tmsk\nСentralasia.media сайти фотосурати\nЎзбекистоннинг коронавирус инфекцияли беморларни қабул қилиш ва даволаш протоколларини бузган нодавлат тиббиёт муассасалари лицензиядан маҳрум этилиши мумкин. Гап шу жумладан, осма уколлардан фойдаланиш ҳақида ҳам кетмоқда. Бу ҳақдаги ахборот республика Соғлиқни сақлаш вазирлигининг Telegram-каналида жойлаштирилган.\nХусусий тиббиёт клиникалари вакиллари билан учрашув давомида Соғлиқни сақлаш вазири ўринбосари Улуғбек Собиров “COVID-19” инфекциясини даволаётган нодавлат тиббиёт муассасаларида ўтказилган мониторинг натижалари тўғрисида маълумот берди. Унга кўра, пойтахтимизда жами 14 та хусусий клиника коронавирусга чалинган беморларни қабул қилмоқда. Шулардан фақат 7 таси даволашни бошлаш учун санитария-эпидемиология қоидалари ва даволаш стандартларига риоя қилиш бўйича Тошкент шаҳар соғлиқни сақлаш бошқармаси билан шартнома имзолаган. Бундан ташқари, республика Соғлиқни сақлаш вазирлиги маълумотига кўра, бу каби клиникаларнинг аксариятида “COVID-19” инфекциясини даволаш учун зарур тиббий асбоб-ускуналар етишмайди, тегишли мутахассислар мавжуд эмас. Хусусий клиникаларда “COVID-19” инфекциясидан даволанаётган беморларга юритилган касаллик тарихларини таҳлил қилинганидан сўнг, уларга керагидан ортиқ дори-дармонлар, тегишли кўрсатма мавжуд бўлмаса-да, икки ва ундан ортиқ антибиотиклар берилганлигини, даволаш стандартларига зид равишда инфузион суюқликлар қуйилгани маълум бўлди.\nМутахассисларнинг хулосаларига кўра, “COVID-19” инфекцияси билан касалланишнинг дастлабки босқичида турли инфузион суюқликлар билан даволаш, биттадан ортиқ антиботикни қўллаш касалликнинг тез суратларда оғир шаклига ўтиб кетишга сабаб бўлмоқда. Мониторинг давомида хусусий тиббиёт ташкилотларида айнан шундай хатоликларга йўл қўйилгани қайд этилди.\nОлдинроқ республика Соғлиқни сақлаш вазирлиги коронавирус инфекцияли беморларни мулк шаклидан қатъий назар, ихтисослаштирилмаган клиникаларда даволашни тақиқлгани ҳақида эълон қилганди.\nНодавлат тиббиёт ташкилотларига коронавирус инфекциясини аниқлаш бўйича лаборатория синовларини ўтказишга Ўзбекистонда апрель ойининг охирида рухсат берилган. Фаолиятнинг ушбу тури билан шуғулланиш учун ташкилотлар вилоятлардаги санитария-эпидемиология осойишталиги марказларининг раҳбарлари имзолаган шартномаларга эга бўлишлари керак. “COVID-19” инфекцияси билан касалланган беморларни хусусий клиникаларда даволашга 2020 йил 16 июлдан бошлаб рухсат берилди. Ўшанда республика ҳукумати томонидан соғлиқни сақлаш вазирлигига ҳамда ҳокимиятларга хусусий ва давлат клиникаларининг фаолиятини тезкор равишда ташкил этишга «барча зарур ёрдам» кўрсатаиш вазифаси қўйилганди.\nЎзбекистон Соғлиқни сақлаш вазирлиги маълумотига кўра, 10 август ҳолатига кўра, республикада коронавирусга чалинган жами 30 609 нафар бемордан 22 042 нафари соғайиб, даволаниш кўрсаткичи 72 фоизни ташкил этмоқда. Коронавирус инфекциясидан даволанаётган 8 373 нафар бемордан 1 378 нафари оғир, 386 нафари эса ўта оғир аҳволда бўлиб, 194 нафари ҳаётдан кўз юмган.


Остона халқаро молия биржаси раҳбари Тим Беннет Ўзбекистонда барқарор капитал бозорини ташкил этиш афзалликлари ҳақида сўзлаб берди - Daryo\n17:05, 04.09.2019 14429\nОстона халқаро молия биржаси раҳбари Тим Беннет Ўзбекистонда барқарор капитал бозорини ташкил этиш афзалликлари ҳақида сўзлаб берди\nОстона халқаро молия биржаси Ўзбекистоннинг етакчи интернет нашрлари мухбирлари учун медиа-тур уюштирди. Медиа-тур давомида журналистлар биржа фаолияти ҳақида батафсил маълумотга эга бўлди, шунингдек Остона халқаро молия биржаси бош директори Тим Беннет билан учрашиб, ўзларини қизиқтирган саволларга жавоб олди.\nФото: Остона халқаро молия биржаси матбуот хизмати\nТим Беннет журналистлар билан мулоқотда биржа фаолиятининг устувор йўналишлари, шунингдек Ўзбекистонда барқарор капитал бозорини ташкил этишнинг афзалликлари ҳақида сўзлаб берди.\n«Биз сотувчиларга турли маҳсулотларни сотиш, харидорларга эса уларни сотиб олиш имконини берувчи инфратузилма яратамиз. Бу дунёнинг исталган нуқтасидаги мева ва сабзавотлар сотиладиган бозорга ўхшайди. Биз инфратузилма яратдик, бозор ташкил этдик, галдаги вазифамиз сотувчи ва харидорларни топиш», — дейди Тим Беннет.\nТим Беннетнинг таъкидлашича, иқтисодий ўсишнинг драйвери ҳисобланган капитал бозори Марказий Осиёда у қадар ривожланмаган.\n«Глобал молиявий инқироз бошланганидан буён тартибга солиш тизимларида жуда кўп ўзгаришлар юз берди. Бу глобал инвестиция банклари ва инвесторлар учун ривожланаётган бозорларга сармоя киритиш учун жуда кўп қийинчиликларни келтириб чиқарди. Улар Қозоғистон ва Ўзбекистонда қонун ва қоидаларни яхши тушунмагани ҳамда пул ювиш, молиявий хавф-хатарлардан қўрққанлиги сабабли ушбу бозорларга чиқишни истамайди.\nМасаланинг ижобий томони шундаки, Қозоғистон ва Марказий Осиёга сармоя киритишга тайёр бўлган чегара бозори фондларида юз миллиардлаб доллар мавжуд. Бунинг сабаби шундаки, бу мамлакатлар иқтисодий ўсишнинг яхши истиқболига ҳамда нисбатан барқарор ҳукуматларга эга, шунингдек Хитой, Ҳиндистон ва Россия каби йирик бозорларга яқин», — дейди Остона халқаро молия биржаси бош директори Тим Беннет.\nУ сўзларини давом эттирар экан, биржа аксионерлари кўпроқ инвесторларни жалб этишдан манфаатдор эканлигини таъкидлаб ўтди:\n«Бизнинг аксионерларимиз, умуман олганда Қозоғистон ҳукумати кўпроқ инвесторларни жалб этиш, маҳсулотларимиз турларини кенгайтиришдан манфаатдормиз. Бундай ёндашувнинг афзаллиги эса биринчи ўринда президент яратган аллақачон мавжуд бўлган инфратузилмадан фойдаланиш.\nЛиквидлик кўприги деб аталувчи ибора бор. Яъни биз қанча кўп маҳсулот тақдим этсак, бизда шунча кўп инвесторлар бўлади. Ёки бунинг акси. Агар бизда кўп инвесторлар бўлса, биз шунча кўп маҳсулот тақдим эта оламиз.\nБу Ўзбекистон каби давлатлар учун қандай фойда келтиради? Масалан, бу ҳолат Ўзбекистонни қандай қилиб ўз капитал бозорини ривожлантиришга аҳамият қаратишга ундайди. Бу ерда иккита ўта муҳим пунктни санаб ўтиш керак.\nБиринчидан, маҳаллий инвесторларни инвестор ва брокерлар базасига киритиш,\nИккинчидан, хусусийлаштириш дастурининг амалга оширилиши, яъни ушбу активларнинг бир қисмини сотиш имкони бўлиши ва капитал мамлакатга келиб тушиши керак».\nШунингдек, Тим Беннет Остона халқаро молия биржаси қандай ишларни амалга ошираётгани ва унинг асосий мақсади нималардан иборат эканлигига ҳам тўхталиб ўтди:\n«Бизнинг биринчи устувор вазифамиз бу назорат қилиш ҳисобланади. Халқаро инвесторларда уларга тушунарли муҳит бўлишини таъминлаймиз.\nИккинчидан, эса бу инфратузилма. Халқаро инвесторлар жаҳон савдо стандартларидан фойдалана олиши керак.\nУчинчидан, бу йўлларнинг очиқлиги. Инвесторларга ҳамма нарса тушунарли, камхарж бўлиши керак.\nБизнинг фаолиятимиздан асосий мақсад бизнесга капитални жалб этишга кўмаклашиш, бу орқали эса мамлакат иқтисодий ўсишини таъминлаш.\nЖамиятда кенг тарқалган умумий фикрлардан фарқли равишда, биз фонд биржасида ҳеч қандай пул ишлаб топмаймиз. Яъни давлат томонидан фонд биржаси ташкил этишдан асосий мақсад, бизда қандайдир пул топиш имкони бўлиши эмас, балки компанияларга капитал жалб этиш имконини тақдим этиб, мамлакат иқтисодий ўсишини таъминлаймиз».\n22:13 Бугун 2681\n21:24 Бугун 1062\n21:08 Бугун 2664\n20:50 Бугун 4266\n22:09, 19.11.2019 169296\n17:31, 18.11.2019 165675\n07:58, 19.11.2019 158141\n07:36 Бугун 136601


Amnesty International Ўзбекистоннинг собиқ бош прокурори Рашиджон Қодиров учун одил судловни талаб қилди – mulkdor.com\nMonday 28 September 2020 /\nAmnesty International Ўзбекистоннинг собиқ бош прокурори Рашиджон Қодиров учун одил судловни талаб қилди\nApril 10 2019, 02:04 Инсон ҳуқуқлариКоррупцияСиёсатЎзбекистонХабарлар\nAmnesty International коррупцияда айбланиб, қамоқда сақланаётган Ўзбекистон собиқ бош прокурори Рашиджон Қодировнинг суд ишида очиқликка ва судларда мустақил экспертлар ҳамда халқаро кузатувчилар иштирокини таъминлашга чақирди. Бу ҳақда Amnesty International’нинг 8 апрель куни Ўзбекистон Президенти Шавкат Мирзиёевга йўлланган мактубида ёзилган, деб хабар беради «Газета.уз».\nМактубда халқаро ташкилот Президент Мирзиёевни Рашиджон Қодиров ва у билан бирга тергов қилинаётган 12 нафар шахсни қийноқларга солиб, ғайриинсоний муносабатдан ҳимоя қилишни таъминлаш ҳамда зарур бўлган малакали тиббий ёрдам олишига имконият яратиб беришни сўраган. Ташкилот собиқ бош прокурор қийноқларга солинган бўлиши эҳтимолидан ташвишдалигини билдириб ўтган.\nМаълумот учун, Рашиджон Қодиров 23 февраль куни қўлга олинган эди. Кейинроқ унинг ўғли қидирувга берилгани маълум қилинди. 2018 йил май ойи охирида эса Рашиджон Қодиров қон босимидан азият чекиб, маҳбуслар шифохонасига ётқизилгани маълум бўлди .\nЎзбекистон фуқаролари паспортини ўғирлатиб қўйса ...\nФуқаро паспортини ўғирлатиб қўйса нима қилиши керак? «Ҳуқуқий ахборот» бу ҳақда эслатиб ўтди. Паспорт ўғирланган ҳолда фуқаро бу ҳақда ариза билан жиноят содир этилган ...\nИнсон ...September 2 2019, 02:09\nЎзбекистонда ўқувчи қизларнинг юбкаси тиззани ...\n"Ҳуқуқий ахборот" канали ўқувчиларга мактаб формасини кийишда қўйиладиган талабларни эслатди. Унга кўра, кийимларнинг ўта тор ёки ўта кенг бичимда бўлмаслиги, қизлар учун ...\nАхлоқJune 3 2019, 09:06\n1-июлдан бошлаб вояга етмаганлар божхоналардан ...\nЖорий йилнинг 1-июлидан бошлаб вояга етмаган болалар чегарадан паспорт билангина ўтказилади. Бу ҳақда «Қирғиз темир йўли» Миллий компания” давлат ишхонасининг матбуот хизмати ...\nЖамиятJanuary 9 2019, 07:01


ҚИСИБ ЮРАДИГАНЛАР ва ҚИСИБ ЮРМАЙДИГАНЛАР | Huquq Olami\n← КОНФУЦИЙ ва ЎЗБЕКИСТОН\nШАРОФ АКА ҲАҚИДА БИЛГАНЛАРИМ →\nЎзбекистон Миллий Теле-Радио Компаниясининг собиқ журналисти Малоҳат Эшонқулова ўзига нисбатан мамлакат раҳбариятининг қилаётган ноҳақликларига қарши норозилигини билдира туриб, АҚШ элчихонаси олдида пикетга чиқиб, АҚШ ҳукуматига мурожаат қилган ҳолда сиёсий бошпана сўрабди. Малоҳат ўзининг бу қадами нақадар асосли эканини баён этган ҳолда бир мақола ёзибди ва уни Фейсбук (ФБ) ижтимоий тармоққа жойлаштирибди. ФБда кўп ўзбекистонликлар мазкур мақолага ўз муносабатларини билдиришиб постлар қолдиришибди – баъзилари позитив (қўллаб-қувватланиб), баъзилари негатив (қаҳрланиб, турли нарсаларда айблаб ва, ҳатто, ҳақоратомуз сўзларни ишлатиб) ўз фикрларини ёзишибди. Айниқса, Kamola Abdukadirova исм-шарифли синглимизнинг “муносабатларини” қуйида келтирмасликнинг иложи йўқ. МАНА УЛАР:\n1) “Аллох сабр берсин. Кисиб юриш керак эди Опам. Окимга карши сузаолмайсиз”;\n2) “Афсона Каримова огзимга хужайинлик килиш сангаямас Азизам. Бориб аравайни тортгин. Сиесатга карши чикиб, Ватанини сотадигон одамми окламеман”;\n3) “Хар холда санга ухшаб ватан хоинимасман. Мани кимлигимми мухокама килиш сангаямас. Сан узийни йигиштир. Баттар болларинг. Итдек изгиб юрурларинг. Яна айтаман беш бадтар бол”;\n4) “Санлар мани кузим билан Караганда очкуз писерсанлар. Саводли болганиз учун дарбадар болиб юрганакансизда. Санлар щантажчисанлар”;\n5) “Тилни тийиб юриш керагиди. Мана бошка журналистлар ишлаб юриптику. Буни ва буларни шериги Саодат Амановасиям одам болмайди. Буларри томи кетган уже”;\n6) “Сан акллисан. Сан Аёл болиб Эркакнинг Исм Фамилясини куйиб олган бефаросатсанда. Баттар болларинг. Бу хам кам санларга. Ифлос”;\n7) “Робия билан Сафия бекордан бекори хайдамаган экан уйидан. Тогри килган экан. Фуу искирт. Сан хам одаммисан” (ва ҳоказо).\n[Камола Абдукадированинг постлари айнан кўчирилди – стилистика ва орфография тўлиқ сақланди].\nRavshan Hakimov исм-шарифли укамиз бундай муносабат билдирибди: “Ўзбекистонда жиноят содир этиб, пулини еб чет элларда ҳуқуқ ҳимоячисига айланганларни ҳамма жуда яхши билади. Чет элда яшаш учун Ўзбекистонда ҳуқуқ ҳимоячисига айланиб, Ўзбекистонда таъқиб этиляпман, деб чиқиб кетганларнинг саноғи йўқ. Ўзини “ҳуқуқ” фаолиятини тирикчилик манбаига айлантириб олганига нима дейсиз. Андижон воқеаларида мамлакатда беқарорлик келтириш учун Малоҳат ва сизга ўхшаганлар четдан туриб қанча жой куйдиришгани номаълум деб ўйлайсизларми? Ўзингларни фаришта тутманглар илтимос! Миллат ўйлаган миллатни урушга чорламайди!”\nРавшанбекнинг бу пости менга бироз тегиб кетди, чунки ҳукумат доиралари, айниқса, прокуратура ва милиция томонидан деярли ҳар кун таъқиб этилганларнинг бириман. Равшанбек ҳақорат қилиб пост ёзган бўлса-да, “буни ўқиса бироз ўйланиб қолар” деган мақсадда мана бу постни ёздим:\n“Орамизда қисиб юрадиганлар кўп экан – Ravshan Hakimov деган яна биттаси чиқиб қолди. Хуш келибсиз, биродари азиз! Лекин бу буюк зотнинг юқоридаги иккита постини ўқиб аввал ажабландим, кейин “Бу гапларни кимдан эшитган эдим?” дея ўйланиб, дарров эсладим: бундай гапларни ҳукумат доиралари, хусусан, МХХ, милиция ва прокуратура идораларида ишлайдиган одамлардан эшитар эдим. Мас., Тошкент шаҳар ИИБ бошлиғининг ўринбосари Муҳаммаджон Деҳқонов мени ўз кабинетига тез-тез чақириб турарди, у мен билан узоқ сўҳбатлашарди, лекин сўҳбат пайтида негадир кабинетидаги телевизор овозини баланд қилиб қўярди. Гапни эса: “Толиб ака, сиз чет эллардан қанча мояна оласиз? Қайси ташкилотлар сизга грант беради? Сиз Ўзбекистонга қарши ишлаяпсиз-ку! Тинч юрсангиз бўлмайдими?” деган саволлардан бошлар эди. Сўҳбат давомида, ора-чорада, Каримовни онаси ҳам қолмай, отаси ҳам қолмай сўкиб ҳам қўярди – чамаси, у менга қўшилиб Толиб Ёқубов ҳам Каримовни сўка бошлайди, ҳаммаси диктофонга ёзилаяпти, сўкса дарров гирибонидан ушлайман” деб ўйлар эди, шекилли. Мен эса: “Муҳаммаджон ака, сиз Каримовни, давлат раҳбарини ҳақорат қилаяпсиз, биз эса уни ҳақорат қилмаймиз, биз уни танқид қиламиз” дердим. М.Деҳқонов ҳозир қаерларда юрибди, нима ишлар билан банд – билмайман. Равшанбек Ҳакимов қайси ташкилотда ишлашини англаш қийин эмас – чунки унинг ёзганлари подполковник М.Деҳқоновнинг айтганларига ҳасан-ҳусандай ўхшайди.\nШундай қилиб, Kamola Abdukadirova синглимизнинг Малоҳат Эшонқуловага қарата ёзган “ Кисиб юриш керак эди Опам” деган гапи ушбу, “ҚИСИБ ЮРАДИГАНЛАР ва ҚИСИБ ЮРМАЙДИГАНЛАР\nҲАҚИДА ТАРИХИЙ ИЗЛАНИШ” дея номланган мақолани ёзишга туртки бўлди. Қисиб юриш, асосан, инсонларга хос ҳатти-ҳаракат бўлиб, у қўрқув ёки қандайдир манфаат билан боғлиқ ҳис-туйғу эканлигини кўпчилик тушунса керак, деб ўйлайман. Қисиб юриш ҳайвонлар, масалан бўриларда борми? Бор! Бироқ у насл қолдириш инстинкти билан чамбарчас боғлиқ. Маълум-ки, ҳайвонот, жумладан одамзод дунёси, “эркак” ва “урғочи” шаклида яратилиб, қаралаётган ҳайвонот дунёси (бўри, айиқ, кийик, қора мол, парранда ва ҳ.) Ер юзидан йўқолиб кетмаслиги учун уруғ ташлагич “эркак” зоти қанча кучли бўлса, қаралаётган ҳайвонот зоти турли табиат синовларига шунча чидамли бўлади – буни биология (зоология) фани исботлаган. Бўрилар тўдасида насл қолдирувчи бўри фақат битта бўлади ва “гуйга келган” урғочи бўрини “уруғлаш” шу бўрининг ўзига юклатилиб, қолган эркак бўрилар эса асосий уруғловчи бўри кучсизланишини кузатиб юришади. Улар (қолган эркак бўрилар) (1) асосий уруғловчи бўри кучсизланганини сезишгач, ё уни ўлдирадилар, ё у кучсизланганини тан олиб чекинади; (2) тирик бўлган эркак бўрилар орасида лидерлик учун кураш бошланади – бу курашда 1-2та бўри ўлдирилиши ҳам мумкин, ё ўлим бўлмаса-да, битта бўри ғолиб деб “тан олинади”. Янги лидер кучсизланганча бошқалари ҚИСИБ ЮРИШАДИ! Филлар дунёсида ҳам шу! Кийиклар дунёсида ҳам шу! Ҳамма ёввойи ҳайвонлар дунёси шундай яратилган! Бу – табиат қонуни!\nИнсонлар дунёсида ҚИСИБ ЮРИШ нимани англатади ва у ниманинг оқибатида юзага келади? Тарихчиларнинг айтишича, инсоният тарихида “давлат” тушунчаси пайдо бўлганга қадар одамлар қабила-қабила бўлиб яшаганлар. Ҳар бир қабиланинг ўз эркак бошлиғи бўлиб, баъзиларининг ўнлаб (баъзида эса юзлаб) хотини бўлган. Табиий, шу қабила учун бошлиқ яккаҳоким бўлиб, унинг “айтгани айтган”, “дегани деган” бўлган! Аёлларни қўяверинг – уларда ҳеч қандай ҳақ-ҳуқуқ бўлмаган, қолган эркаклар ҳам бошлиқнинг гапини “икки” қилишга ҳаддилари сиғмаган! Қабила олдида қандай муаммо пайдо бўлмасин, уни фақат қабила бошлиғи ҳал қилган – бошқалар (эркаклар ва аёллар) эса ҚИСИБ ЮРАВЕРИШГАН! “Давлат” тушунчаси пайдо бўлгач эса, жамиятда давлатни бошқариш, унинг структуралари (бошқарув органлари)ни тузиш, моддий бойликлар (ер, сув, экин, олтин, кумуш, темир ва ҳоказолар)ни тақсимлаш, ташқи хавфдан муҳофаза қилиш каби СИЁСАТ бошланган. Давлатни бошқариш кимнинг қўлида кўпроқ мужассам бўлган бўлса, моддий бойликлар кимнинг қўлида кўпроқ тўпланган бўлса, ўша одам ҳукмини ўтказиб яшайверган – бошқа одамлар эса ҚИСИБ ЮРИШГА мажбур қилинган! Зулм билан бошқариладиган авторитар ва тоталитар давлатларда оддий одамларга ҳаддан зиёд қийин бўлган – бундай шароитда ҳукумат нуқтаи-назарига тўғри келмайдиган ўзгача сўз ҳам, фикр ҳам ва дунёқараш ҳам жазоланган, кўп ҳолларда эса сўз, фикр, дунёқараш эгасини ўлимга олиб келган. СССРдай тоталитар давлат шароитида Сталин ГУЛАГ [Главное Управление Лагерей – Сталин давридаги қамоқхоналар тизими]да миллионлаб одамлар ҳурфикрлиги, ҚИСИБ ЮРМАГАНЛИГИ учун ўлдирилди. Аҳолининг асосий қисми, яъни мамлакат аҳолисининг мутлоқ кўпчилиги ҚИСИБ ЮРИШга маҳкум эди. Бу – тарих ҳақиқатларидир!\nЎзбекистон тарихини ўрганишда Ислом Каримовгача бўлган совет даврини ҳамда бевосита И.Каримов бошқаруви даврини қараб ва ўрганиб чиқиш фойдадан холи эмас. Мен 1989 йил февралидан бошлаб, “Бирлик Халқ Ҳаракати” (БХҲ)га аъзо бўлганимдан кейин сиёсатга қизиқа бошладим – унгача оддий совет студенти ва зиёли (ўқитувчи)си бўлганман, холос. 1989-90 йилларда БХҲнинг кўпминг сонли митинглари натижасида халқ онгида янгича фикрлаш ва коммунистик совет тузумининг асл моҳиятини англаш жараёни кечаётганини кузатиб турган ҳукумат чуқур саросимага тушди. БХҲнинг раҳбарлари Абдураҳим Пўлатов, Муҳаммад Солиҳ ва бошқа нотиқларнинг митинглар минбаридан майдонга йиғилган халққа қарата сўзлаётган алангали нутқлари майдонни дам жимжитликка солса, дам вулқондай портлатарди. БХҲ митингларини ўз кўзлари билан кўриш, ўз қулоқлари билан эшитиш ва, имкон туғилса, нутқ ирода этиш одамларда шу қадар кучли эди-ки, улар поезд ва автобусларда буёғи Термиздан, буёғи узоқ Намангандан етиб келишарди. Бир гап билан айтганда, бу воқеалар салкам 90 йиллик коммунистик истибдод натижасида летаргик уйқуга кетган халқ кўзини оча бошлаган, уйқуси қоча бошлаган пайтда содир бўлаётган эди. Бироқ, Ўзбекистонда ҳали коммунистик совет режими ҳукм сурарди, боз устига 1989 йил 23 июнида Москва Ўзбекистон ССРга Ислом Каримовни раҳбар этиб тайинлади. Жамият иккига бўлинди – бир томонда летаргик уйқудан уйғонаётган халқнинг катта қисми турган бўлса, иккинчи томонда партбилетини ён чўнтагида олиб юрган ва уйғонаётган халқни бостириш йўлида, сўзсиз, И.Каримовни қўллаб-қувватлайдиган бир неча миллион коммунистлар турарди. Яхши эсимда: Республика бошлиғи сифатида И.Каримов чиқарган биринчи фармонлардан бири давлат идоралари, шу жумладан, милиция, прокуратура ва КГБ [Комитет Государственной Безопасности – СССРдаги дастлабки махсус хизмат органи ВЧКнинг давомчиси] ходимларининг маошини 3 (уч) баробарга оширди. Моддий манфаатдорлик, табиий, барча ҳукумат идоралари ходимларини И.Каримов томонга ўтишида катта роль ўйнади. Зулм кучайди, қатағонлар бошланди, минглаб одамлар қамоқхоналарга тиқилди.\nЛекин, 1988-91 йилларда Ўзбекистонда ҚИСИБ ЮРМАЙДИГАНЛАР кескин кўпайди – буни БХҲ митинглари, ўша пайтда юзага келган, 1992 йил 16 январьда ҳукумат аскарлари томонидан отилган Студентлар Ҳаракати яққол кўрсатди. Баъзи шаҳарларда ҚИСИБ ЮРМАСЛИК урф бўла бошлади – масалан, Наманганда Ҳакимжон Сатимов бошлиқ “Адолат”, Қўқонда эса Қаҳрамон Ҳамидов бош бўлган “Одамийлик ва инсонпарварлик” номли ҚИСИБ ЮРМАЙДИГАНЛАР гуруҳлари тузилди, масжидларда эса Абдували-қори Мирзаев ва Обидхон-қори Назаров каби уламолар ҚИСИБ ЮРИШни кескин қораладилар, ўзлари ҳам амру-маъруфларида номозхонларни ғайридин коммунистик сиёсий тузумга қарши бўлишга чақирдилар. ҚИСИБ ЮРМАСЛИК айниқса Наманганда кучли эди. 1991 йил 10 декабрьда наманганликлар И.Каримовни, ўн кун илгари “Мен наманганликлар билан учрашув ўтказаман” деб алдаб, Намангандан Тошкентга учиб кетгани учун Тошкентдан Наманганга учиб келишга мажбур қилдилар, у қайтиб келгач, компартиянинг шаҳар бўлими биносининг залида юзлаб ҚИСИБ ЮРМАЙДИГАНЛАР митинг ўтказишга тўпланишди, И.Каримов, Исмоил Жўрабеков ва бошқа ҚИСИБ ЮРАДИГАНЛАР эса митинг пайтида чўккалаб ерда ҚИСИБ ЎТИРИШДИ. Бироқ, коммунистик тузумнинг қули бўлган ва шу туфайли давлат бошига келган И.Каримов бундай ҳурматсизликни осонгина ҳазм қила олмас эди – у 1991 йил 29 декабрьда ўтказилган умумхалқ сайловида “ғалаба” қозонгандан роппа-роса 17 кун ўтгач, яъни 1992 йил 16 январьда аввал “бебош” студентларни оттирди, яна икки ой ўтгач эса, “Адолат” ва “Одамийлик ва инсонпарварлик” ташкилотларига қарши мисли кўрилмаган қама-қама кампаниясини бошлади. Минглаб одамлар Тожикистонга қочиб ўтди, юзлаб одамлар қамоққа ташланди, ўнлаб одамлар ўлдирилди, Тожикистондан Афғонистонга қочиб ўтган наманганликлар “Ўзбекистон Исломий Ҳаракати”ни тузишди. 1992 йил мартида қамалган Ҳ.Сатимов, айтишларича, ҳозирга қадар қамоқхонада қолмоқда – у Ўзбекистоннинг энг узоқ муддат қамоқда сақланаётган фуқароси бўлса керак! Қўқонлик Қаҳрамон Ҳамидов ва унинг икки укаси И.Каримовнинг шотирлари томонидан қамоқхонада ўлдирилди.\nЗулмкор тузумга қарши курашишнинг икки йўли бор, холос: биринчиси сўз билан курашиш, иккинчиси қурол билан курашишдир! Бошқа йўли йўқ! И.Каримов яратган зулмкор тузумга қарши Тоҳир Йўлдош ва Жума Намангоний бошчилигида қурол билан курашганлар шармандаларча ютқазишди – уларни ҳозир ҳеч ким эсламайди. Бироқ, сўз билан курашганлар ҳали тирик ва улар курашни давом эттирмоқдалар! Чунки сўзнинг кучи ҳар қандай қуролнинг кучидан таққослаб бўлмас даражада кучлидир! Бундан биринчи хулоса шу-ки, ҚИСИБ ЮРМАЙДИГАНЛАРнинг зулм, адолатсизлик ва ҳақ-ҳуқуқсизликга қарши курашининг ягона қуроли СЎЗдир. Малоҳат Эшонқулова синглимиз ўз ҳақ-ҳуқуқлари учун сўз билан курашмоқда. Бирор жойда, бирор мамлакатда журналист автомат кўтариб юрганини кўрганмисиз? Йўқ! Малоҳат эса журналист – у қўлида фақат қалам, дафтар ва нари борса диктофон ёки фотоаппарат кўтариб юради – унинг бошқа қуроли йўқ! Шундай бўлса-да, давлатнинг баъзи амалдорлари Малоҳатдан ўлгудек қўрқишади! Чунки:\n1) Малоҳатнинг ҚИСИБ ЮРИШ одати йўқ! Ўрганмаган!\n2) Малоҳатнинг юзидан нур ёғилиб турган (раҳматли) онаси бор эдилар. Ҳамма “айб” ана шу онада – қизига ёшлигидан ҚИСИБ ЮР деб ўргатмаганлар!\n3) Мен аминман – агар Малоҳат амалдор олдига (қабулига) автомат кўтариб борса, амалдор қўрқувдан бунчалик титраб-қақшамас эди! Тушунарлими Kamola сингилгинам?\nҚИСИБ ЮРИШ ва МИГРАЦИЯ (ЧЕТ ЭЛГА “ҚОЧИШ”)\nМамлакатда зулм чўққисига чиққанда аҳолининг бир қисми чет элларга қочиши азал-азалдан кузатилган. Зулм кучайса, ҳатто, эр хотинга, хотин эса эрга ишонмай қолади. Венгриялик этнограф, шарқшунос, кўп тилларни мукаммал эгаллаган олим Арминий Вамбери XIX-асрда дарвиш қиёфаси ва кийимида Марказий Осиёга сафар қилади, Хива хонлиги, Бухоро амирлиги ва Самарқанд ҳоким (ҳукмдор)и ҳудудларида бўлади, хонлик, амирлик ва халқ ҳаётини ўрганади. У ўзининг “Бухоро ёки Трансоксаниянинг қадим вақтлардан то ҳозирга қадар тарихи” китобида бундай ёзади: “Ҳукмдорларнинг зулми шу қадар кучли эди-ки, бир тўшакда ётган эр ва хотин бу ҳақда гапиришга ҳам қўрқишар эди”. Табиий, бундай шароитда аксар аҳолининг ҚИСИБ ЮРИШдан бошқа имкони бўлмаган, бироқ шундай шароитда ҳам жамиятда ҚИСИБ ЮРИШни истамаган одамлар (оилалар) етарлича кўп бўлган. ҚИСИБ ЮРИШ жонга текканда нима қилиш керак? Тўғри – чет элларга қочиш керак! Марказий Осиёни чор Россияси босиб олмасдан илгари Бухоро амирлиги ҳамда Хива ва Қўқон хонликлари ҳудудларидан чет элларга аҳолининг қанча қисми, неччи марта ва қачон чиқиб кетганини мен билмайман, буни тарихчилардан сўраш керак. Лекин, советлар даврида Марказий Осиё, шу жумладан, ҳозирги Ўзбекистон ҳудудидан ХХ-асрнинг 30-чи йилларида минглаб оилалар Афғонистон ва Қашғар томонларга қочганини мен яхши биламан (эшитганман, ўқиганман, ўрганганман). ЧУНКИ: баъзи оилалар русларнинг руслаштириш сиёсатини қабул қила олмаган, баъзи оилалар ғайридинлар мамлакатни бошқаришини хоҳламаган, баъзилари эса Kamola синглимиз тили билан айтганда ҚИСИБ ЮРИШни истамаган!\nЎзбекистонда миграциянинг иккинчи оқими 1992 йилда юзага келди. 1992 йилдан бошлаб мухолифатнинг раҳбарлари ва аъзолари, ҳуқуқбонлар, журналистлар, диний уламоларнинг оммавий равишда чет элларга чиқиб кетиши бошланди – Ўзбекистондан ҳаммадан олдин (20 декабрь 1992 йил) БХҲ раиси А.Пўлатов чиқиб кетди, 1993 йилда эса, ҳатто, президент сайловида номзод сифатида қатнашган, “Эрк” партиясининг раиси Муҳаммад Солиҳ ҳам чиқиб кетди. Чиқиб кетишмаса иккаласи ҳам қамаларди, умрининг бир қисми қамоқхонада ўтар эди. Қамоқхонада ўлдириб қўйишмаса, албатта! “Қамоқхонадан фалон вилоят (туман, шаҳар, қишлоқ)лик йигитнинг ўлигини милиция ходимлари ими-жимида оиласига олиб келиб топширишибди. Тонг азонда ими-жимида кўмдиришибди” деган гапларни тез-тез эшитиб турардик. Мас., 1997-99 йилда УЯ 64/71 (Жаслиқ) қамоқхонасидан 80 га яқин ўлик чиқди. Ўликлар орасида БХҲнинг Андижон вилояти бўлимининг раиси Жўравой Азимов ҳам бор эди. Олий Мажлис депутати, қашқадарёлик Шавриқ Рўзимуродовга одамлар бир неча марта: “Ҳой, Шавриқ! Чет элга чиқиб кет! Бепарво бўлма – ўлдирворишлари ҳам мумкин!” дейишди, бироқ у унамади. Жуда юраги ботир йигит эди. Нима бўлди? Уни 2001 йил 7 июнида Ички Ишлар Вазирлиги ертўласида қийнаб ўлдиришди.И.Каримовнинг асл мақсади Ўзбекистонда ҳаммани ҚИСИБ ЮРУВЧИ қилиб қўйиш эди ва у ўз мақсадига эришди – қамоқхоналар тўлиб-тошди, янги қамоқхоналар қурилди, уларга ҳам одамлар сиғмай қолди, катор қамоқхоналарда иккиқаватли шконкалар учқаватли шконкаларга айлантирилди [шконка – қамоқхонада маҳкумлар ётадиган иккиқаватли темир кровать]. Аста-секин, бир ҳовуч ҳуқуқбонларни ҳисобга олмаганда, Ўзбекистон ҚИСИБ ЮРУВЧИЛАР маконига айланди. 2005 йилги Андижон воқеаларидан кейин эса ҳуқуқбонлар ҳам мамлакатдан жуфтакни ростлай бошлашди – мен, масалан, 2006 йилда Францияга чиқиб кетдим.\nФранцияга келиб қарасам, бу давлатда ҚИСИБ ЮРАДИГАН бирорта одамни кўрмадим. Қизиқ бир нарсани гапириб берай. Францияга бормасимдан илгари офиси Парижда жойлашган йирик бир халқаро ҳуқуқбонлик ташкилоти вакиллари мени яхши танишарди. Улар мени ташкилоти Парижда уюштирилаётган турли тадбирларга таклиф этиб туришарди. Бир куни шуларнинг бири: “Толиб, бекордан-бекор юраверасанми, сен бошқарган Ўзбекистон Инсон Ҳуқуқлари Жамияти (ЎИҲЖ)ни Францияда давлат рўйхатидан ўтказсанг бўлмайдими? Биз ҳужжатларни тайёрлашда ёрдам берамиз” деб қолди. ЎИҲЖ 1992 йилнинг 2 февралида Абдураҳим Пўлатовнинг укаси Абдуманноб Пўлатов ташаббуси билан тузилган эди. ЎИҲЖни Адлия вазирлигида давлат рўйхатидан ўтказиш масаласида 6 (олти) марта [1992 йил мартидан 2001 йил октябрь ойигача, яъни салкам 10 (ўн) йил давомида] ҳужжат топширдик, бироқ ЎИҲЖни давлат рўйхатига олишмади. Францияда ҳужжатларни тайёрлаш қийин бўлмади – уларнинг ҳаммасини французлар француз тилида тайёрлаб беришди. Давлат рўйхатидан ўтказиш маросими мен яшаётган Angers шахрининг префектурасида бўлиб ўтди ва у … ярим соатга чўзилди, холос. Бироқ, қизиғи бу эмас, қизиғи бошқа нарсада! ЎИҲЖ давлат рўйхатидан ўтгач, орадан бир ойча вақт ўтиб, дафъатандан мени шаҳар полиция бошқармасига чақириб қолишди. Қўрқиб кетдим: “Оббо, бирор хато иш қилиб қўйдикми? Нега полиция чақираяпти?” дедим ўзимга ўзим. Бордим. Тилни билмайман. Таваккал қилиб полиция бошлиғининг кабинетига кирдим – қарасам, кабинетда бир аёл ўтирибди, у мен билан русча саломлашди. У ўзини таништирди – у ўзимизнинг Янгиер шаҳримизда яшаган ва Франциядан сиёсий бошпана олган қочқин аёл экан. У таржимонлик қилди – француз тилини яхши ўрганган экан. Полиция бошлиғи мендан: “Мусье Якубов, сизнинг ташкилотингиз митинг ёки кўча юришлари уюштирадими?” деб сўради. Мени совуқ тер босгандай бўлди, Тошкентда бўлган бир воқеа кўз олдимга келди. 90-чи йилларнинг бирида [ҳозир аниқ эсимда йўқ] “Эрк” партиясининг 20 тача аъзоси кўча юриши уюштирмоқчи бўлиб бир жойда йиғилишди. Кўча юриши бошланиб, эркчилар 50 метр ҳам юриб улгурмасдан, уларни мўри-малаҳдай бир тўда милиционерлар ўраб олишди ва дубинка билан аямай савалай бошлашди. Калтак зарбидан дод-вой қилиб бақирганлар қанча, қочиб қутулишга ҳаракат қилганлар қанча! Қий-чув! Ур-йиқит!\nМен қўрқа-писа: “Жаноб бошлиқ, менга бу саволни нега бераяпсиз? Сабаби нима?” деб сўрадим, ичимдан зил кетиб эса: “Яна бошланади, шекилли. Тошкентда кўчага чиқишим биланоқ орқамдан фуқаровий кийимда иккитаси итдай эргашарди [уларни МХХ ёки милициянинг “ташқи кузатув ходимлари” дейишарди]. Францияда ҳам шу экан-да!” дея жавобни кутдим. Полиция бошлиғи мен ташвишланаётганимни сезди, шекилли, кулимсираб бундай деди: “Мусье Якубов, мен айтмоқчи бўлган нарса шу-ки, аҳоли – кўпсонлими, камсонлими, фарқи йўқ – кўчага ёки майдонга митингга, ёки намойишга чиқса, у норозилик намойиши бўладими, байрамона намойиш бўладими, фарқи йўқ, биз уни қўриқлашимиз керак. Кимдир провокацияга қўл уриши, кимдир муштлашувлар уюштириши, кимдир билиб-билмай ёнғин чиқариши мумкин, баъзан намойишчилар орасига “томи кетганлар” ҳам суқилиб кириши мумкин, билиб бўладими улар қандай нағма кўрсатишлари мумкин! Полиция ана шу намойишларни қўриқлаши керак. Бизнинг полициячиларимиздан ташқари ёнимизда ўтўчирувчилар ва духтурлар ҳам туришади”. Бу жавобдан кейин менга жилмайиш навбати келди ва хурсанд бўлиб полиция бошлиғи билан хайрлашдим. Францияда тез-тез ишташлашлар, норозилик намойишлари, петициялар ташкил этишлар бўлиб туради. Онда-сонда невараларим ўқишга бормай уйда ўтиришади, сўрасам: “Бугун мактаб (коллеж, лицей)имизда ўқитувчилар ишташлаш бошлашган. Ҳамма мактаб (коллеж, лицей)ларда ўқиш тўхтатилган – у уч (тўрт, беш) кун давом этади” дейишади. Ўша пайтда мактаб (коллеж, лицей)лар олдидан ўтсангиз катта ҳарфлар билан ёзилган, мактаб (коллеж, лицей)лар деворига илинган “ИШТАШЛАШ” сўзига кўзингиз тушади. Шаҳар маъмурияти дарҳол ишташловчилар билан музокара бошлайди ва аксарият ҳолларда уларнинг талабларини қондиради.\nКИМЛАР ҚИСИБ ЮРАДИ?\n1) Авторитар сиёсий тузум шароитида инсон давлат лавозимида ишласа, у, сўзсиз, ҚИСИБ ЮРАДИ ёки ҚИСИБ ЮРИШга мажбур этилади – акс ҳолда ё ўлдирилади, ёки қамалади; Мавлон Умурзоқов (И.Каримовнинг давлат маслаҳатчиси), Сапарбой Қозоқов (Президент қўриқчилари гуруҳининг собиқ бошлиғи, МХХ Контрразведка Бош Бошқармаси бошлиғи), Аъзамхон Баҳромов (Самарқанд вилояти ҳокими), Тошкент вилоятига ҳокимлари Мирзамашраб Куччиев, Рустам Холматов, Аловиддин Ниязов; Самарқанд вилояти ҳокимлари Аъзамхон Бахромов, Пўлат Абдураҳмонов, Азиз Носиров; Тошкент шаҳар ҳокимлари Адхамбек Фозилбеков, Козим Тўлаганов, Рустам Абдурахмонов; Андижон вилояти ҳокимлари Қобилжон Обидов, Сайдулло Бегалиев; Сурхондарё вилояти ҳокимлари Тошмирза Қодиров, Жўра Норалиев; Кашкадарё вилояти ҳокимлари Озод Пармонов, Темирпўлат Хидиров, Шуҳрат Бегматов; Бухоро вилоятига ҳокими Самойиддин Хусейнов; Сирдарё вилояти ҳокими Равшанбек Хайдаров; Жиззах вилоят ҳокимлари Убайдулла Ёмонқулов, Ўктам Исмоиловлар шулар жумласидандир. Булар қамалган юқори лавозимли одамларнинг бир қисми, холос – туман ва шаҳар ҳокимлари, прокуратура, МХХ, милиция ва бошқа давлат органлари қамалган ходимларининг сони бор саноғи йўқ!\n2) Авторитар сиёсий тузум шароитида инсон тадбиркорлик билан шуғулланса, у ё ҚИСИБ ЮРАДИ ёки ҚИСИБ ЮРИШга мажбур этилади – акс ҳолда у ё ўлдирилади, ё қамалади, ёки бизнеси тортиб олинади. Ўлдирилган тадбиркорлар сони ҳақида ҳеч жойда ҳеч қандай маълумот эълон қилинмади, бироқ бизнеси тортиб олинган (йўқ қилинган) Аҳмаджон Одилов (20 йил), Рустам Усмонов эса (19 йил) қамоқда ўтириб чиққанини, андижонлик 23 тадбиркор эса 2005 йилдан бери ҳанузгача қамоқда ўтиришганини ҳамма билади.\n3) Авторитар сиёсий тузум шароитида инсон давлат лавозимида ишламаса ҳам, бироқ ижтимоий-сиёсий ҳаётга ўта бефарқ бўлса, ёки, ундан-да ёмони, ўта қўрқоқ бўлса, у, сўзсиз, ҚИСИБ ЮРАДИ – бундайларнинг шиори ва фалсафаси: “Қисиб юрсанг – бой бўласан!”дан иборатдир.\n4) ҚИСИБ ЮРУВЧИларнинг яна бир катта тоифасининг фалсафаси ва шиори: “Фалончанинг бошига иш (кулфат) тушибди, деб эшитдим. Ўлиб кетмайдими – менга нима!”дан иборат бўлиб, бегоналарни қўятуринг, улар, ҳатто, ўз ота-онаси, ака-укаси, опа-синглиси ёки бирор қариндош- уруғининг бошига иш (кулфат) тушганда ҳам ялло қилиб юраверишади. Мен бундайларнинг талайини кўрганман, ўз бошимдан ҳам ўтказганман – улар еб-ичишдан бошқа нарсани кўрмайди ҳам, ўйламайди ҳам. Уларга еб-ичиш бўлса бўлди – бошқаси билан иши йўқ – юраверишади. Мол каби. Мол ёнгинасида унинг ота-онаси, ака-укасини қассоб калла қилаётганини кўриб турса-да, индамай хашагини еяверади.\n5) ҚИСИБ ЮРИШ инсоннинг саводга ҳам боғлиқ. Саводи йўқ ёки саводи жуда ночор одам ҳаётда ўз ўрнини топиши ўта қийин, аксар ҳолларда бундай одамлар ҚИСИБ ЮРИШни хуш кўришади. ЧУНКИ: 1) улар ўз саводсизлигини ошкор бўлишидан қўрқишади; 2) улар саводсизликларидан нафақат қўрқишади, улар биринчи бўлиб, саводлиларга қарши кимўзарга тош ота бошлайдилар. Мисол тариқасида ушбу мақолани ёзишга туртки бўлган Kamola Abdukadirova синглимизнинг фейсбукда қолдирган баъзи постларини келтириб ўтаман. Мана улар:\n“Афсона Каримова огзимга хужайинлик килиш сангаямас Азизам. Бориб аравайни тортгин. Сиесатга карши чикиб, Ватанини сотадигон одамми окламеман”; “Хар холда санга ухшаб ватан хоинимасман. Мани кимлигимми мухокама килиш сангаямас. Сан узийни йигиштир. Баттар болларинг. Итдек изгиб юрурларинг. Яна айтаман беш бадтар бол”;\n“Санлар мани кузим билан Караганда очкуз писерсанлар. Саводли болганиз учун дарбадар болиб юрганакансизда. Санлар щантажчисанлар”;\n“Тилни тийиб юриш керагиди. Мана бошка журналистлар ишлаб юриптику. Буни ва буларни шериги Саодат Амановасиям одам болмайди. Буларри томи кетган уже”.\nМуҳтарам ўқувчи, айтинг-чи, шу аёл саводлими, саводсизми? Саводли бўлса – нега, саводсиз бўлса – нега? Мен фақат унинг имло хатоларини назарда тутаётганим йўқ – мен уларни санашдан зерикиб кетдим – мен унинг умумий саводи ҳақида сўрамоқдаман. Бу аёл ғирт саводсизлигига мен унинг постларини ўқиганимдаёқ амин бўлдим.\n6) ҚИСИБ ЮРИШ масаласида мусулмон биродарларнинг қандай амаллари, фикрлари ва позициялари ҳақида қисқача айтиб ўтдим. Мен ҳуқуқбонлик фаолиятим давомида жуда кўп диндор инсонлар билан мулоқотда бўлдим, чунки И.Каримов даврида таҳқирланган, калтакланган, қийноққа солинган, тўҳмат балосига учраган ва қамоқларда умри ўтганлар ҳам диндор йигитлар эди. Уларнинг ота-оналари, ака-укалари менинг уйимга ёрдам сўраб кўп келишарди. Баъзиларига ёрдам бердик, бироқ мутлоқ аксариятига ёрдам бера олмадик. Бир сафар менинг миямга бир фикр келди ва мен уни ёрдам сўраб келганларга такрор ва такрор айтавердим. Сўҳбат бундай кечарди:\nМен: Тошкет шаҳрида қамалган диндор йигитлар қанча деб ўйлайсиз?\nЁрдам сўровчи: Тахминан 2000 та бўлса керак.\nМен: Шу 2000 та қамалган йигитларнинг ўз оилалари бор, албатта. Шу оилаларнинг 100 таси ҳар куни Президент ва Бош прокурор номига норозилик шикояти битилган хатларни почта орқали, уведомление қилиб, жўнатиб туришлари мумкинми?\nЁрдам сўровчи: Нега мумкин бўлмасин? Мумкин, албатта!\nМен: Буни ким уюштириши мумкин? Ахир кимлардир маҳаллама-маҳалла, уйма-уй юриб шу ишни қилишга кўндириши керак-ку! Кўз олдингизга келтиринг – ҳар куни Президент Аппарати (ПА) ва Бош прокурор (БП)га турли оилалардан 100 та шикоят хати боради! ПА ва БПдагилар хатларни ўқиши керак, уларга жавоб ёзиши керак. Бир кун чидайди, икки кун чидайди, бир ҳафта чидайди, боринг-ки, бир ой чидасин! Сизлар ҳам тўхтовсиз ёзаяпсизлар! ПА ва БПдагиларнинг қиладиган бошқа иши йўқми? ПА ва БП ходимлари ана шуни тушунганларидан кейин ҳақиқий бошланади! Қачон бошлайсизлар хат жўнатишни?\nБошлашмади. Қадамларини босмай қўйишди. Сабабини билмайман. ҚИСИБ КЕТИШДИ дейишга уяламан.\n2 ноябрь, 2017 йил; Франция.\nThis entry was posted in Толиб ЁҚУБОВнинг мақолалари, ҲУҚУҚБОНЛАРНИ ТАЪҚИБ ҚИЛИШ. Bookmark the permalink.


Сайёр қабул форумнинг кульминацияси бўлди - zarnews.uz\nСамарқанд шаҳрида ўтказилган “Аёллар ижтимоий ҳимояси - ижтимоий фаоллик пойдевори” мавзусидаги форум бир неча жабҳаларни қамраб олгани билан аҳамиятли бўлди.\nХотин-қизлар қўмитаси раислари, маҳалла мутахассислари учун маҳорат сабоқлари, алоҳида эҳтиёжга эга инсонлар учун зарур жиҳозлар тарқатилиши, лидер ва кўмакка муҳтож қизларнинг бир жойга жамланиши, фермер аёллар билан учрашув, хотин-қизлар саломатлиги борасидаги амалий кўргазмали семинар, аёллар ижтимоий реабилитация маркази билан танишув каби тадбирларни жамлади. Тўғри, вақт нуқтаи назаридан уларнинг барчаси кўзланган асосий мақсадига эришолмаган бўлиши мумкиндир. Дейлик, фаол қизлар билан учрашувга қисқа вақт қолгани учун уларнинг фикрларини эшитиш имкони бўлмади, аммо улар ёзма етказилиши ва албатта эътиборга олиниши билдирилди.\nФорумнинг асосий, кульминацион нуқтаси Самарқанд шаҳридаги Чашма маҳалласида ўтди. Бош вазир ўринбосари, хотин-қизлар қўмитаси раиси Э.Боситхонова бошчилигида вилоятдаги барча туман, шаҳардан, муаммолари билан келган хотин-қизларга ёрдам бериш чоралари изланди.\n- Икки йилдирки рафиқам онкологик хасталикка чалинган, - дейди Самарқанд шаҳридан С. Толибов. - Унга ортиқча уриниш мумкин эмас, ҳам рўзғор ишларини қилиб, ҳам пул топишим керак. Рафиқамни даволашга эса катта миқдорда маблағ керак. Шу масалада ёрдам керак эди.\nХасталик билан курашаётганлар ва бу масалада ёрдам сўраганлар кўпчиликни ташкил этди. Шунингдек, қизининг уйи ёниб кетгани ва уйсиз қолгани туфайли ёрдам сўраган, уйини тиклаб беришда кўмак истаганлар ҳам бор эди.\nИш топиб беринг, кредит олишда қийналаяпман каби мазмундаги сўровлар 30 га яқин мурожаатлар орасида деярли учрамади. Кўпчилик учун таниш чеҳралар: муҳими, нимадир ундириб олсам, деган хаёл билан келганлар ҳам йўқ эмас. Менинг ҳақ-ҳуқуқларим бор, ҳақиқат борми ўзи, дея кўчага чиқиб айюҳаннос солганлар ҳам бўлди. Қизиғи, улар кимнидир эшитгиси келмайди, гўё уларнинг мақсади бошқа, атрофдагиларнинг эътиборини жалб қилиш, муаммосини кўпиртириш. Ҳатто яхши маошли иш таклифига ҳам менсимай қарашади. Аммо уларнинг мақсадини аллақачон кўпчилик тушуниб қолди.\nСайёр қабулдаги мурожаатлар ечимига эса ҳали тўхталиб ўтамиз.


Қўлида қалами ва бир парча қоғози бор кишининг ҳар қандай жойда ёзиш имкони бор « O'zbekiston ERK Demokratik Partiyasi\nҚўлида қалами ва бир парча қоғози бор кишининг ҳар қандай жойда ёзиш имкони бор\n14 May 2017 - 6:00\nМуҳаммад Солиҳ: Бу саволларга жавоб бераркан, шоир ролига киришга тўғри келади. Ва бу жараёнда қатор нокамтарликлар юз бериши муқаррар. Бунинг учун олдиндан узр сўраб қўймоқчиман. Чунки шоирлик – мақтанчоқликка маҳкумликдир. Ихтиёри ўзида бўлмаган мақтанчоқликка маҳкумлик. Ашёнинг табиати шунақа. Шоир зоти шеър ҳақида гапираркан, тинмай “мен” деб гапиришга мажбур. Шу боис, ҳатто у камтарлик қилса ҳам “қара, мен қандай камтарин-олийжанобман!”, дегандай туюлаверади.\nБевосита саволингизга келсак: “Муҳожиратнинг ўзига хосликлари” муҳожир туғилган юрт ва муҳожир ёзган китобларнинг ўқувчиси бўлган жамоанинг жуғрофий жиҳатдан узоқлигидир. Аммо бу “ўзига хосликлар” ҳам муайян вақтдан сўнгра ўз оригиналлигини йўқотади. Ёзадиган одам хорижда ҳам Ватанида каби ёзаверади. Қаерда яхши ёзиш одамнинг табиатига боғлиқ.\nМуҳаммад Солиҳ: Ҳеч “сермаҳсул” бўлолмадим. Эпик жанрларда ёзиш “потенциали”га соҳиб эмасдим. Шу сатрларда бунинг иқрори бор:\nМиниатюра устаси рассом Чингиз Ахмар дориломон 70-йилларнинг устахонасида биз ёшларни меҳмон қиларкан, “Муҳаммад Солиҳ, сиз бадавлат одам кўринасиз, деганди. “Нега?” десам, раҳматлик Чингиз оға “Чунки шеърни жуда қисқа ёзасиз,” деб жавоб берганди. Унинг ишора қилгани аслида СССРдаги нашр сиёсати эди. Шоирларнинг ёзган ҳар сатр “назми” учун – шоирнинг вазнига қараб – 60 копеекдан 1 рубль 40 копейккача гонорар тўланарди. Сатрига 1 рубль 40 копейк халқ шоирларига, 60 копейк эса бизга ўхшаганларга тўланарди. (Чингиз Ахмар Совет давлатининг мукофотларини олганига қарамай, руҳида зиёлига хос бир диссидентлик – тузумга бегоналик, ҳурриятга ташналик бор эди. Шу сабаб , балки, ёшларни тез-тез устахонасига чақириб, шеър ҳақида суҳбатлашар, уларнинг кўнглини олишга интиларди).\nХуллас, бугун ёш олтмишдан ўтди, бутун шеърларимнинг тўпланган ҳоли 10 минг сатрдан ошмайди. Бу ҳажмни нормал ўзбек шоири икки йилда ёзиб ташлайди. Аммо, Худога шукр, менда маҳсулдорлик комплекси бўлмаган. Доим қисматимдн рози яшадим. Адабиёт иккинчи планга ўтиб, Пайғамбаримизнинг ҳадислари билан танишганимда эса, мени қисқа ёздирган Яратганга шукрим янада ортди. Пайғамбаримиз ҳадисларида мен ғофилга сўзнинг нақадар буюк қурол эканлигини кўрсатди. Учта сўздан ҳикмат туғилишини намойиш этди. Масалан:”Инсонлар ўлганда уйғонурлар”. Бу ҳадиснинг, бу 3 та сўзнинг тафсири – дарёдир. Хўп, бундан мухтасарроқ,масалан, икки сўз билан ҳикмат айтиш мумкинми? Мумкин, агар бу икки сўзни яна Пайғамбар айтса. Масалан: “Табассум садақадир”.\nМен шеърларимнинг сўнгги нашрини “Валфажр” номи остида тўплагандим. Улардан анчасини китобга киритмадим ва анча енгил тортдим.\n“Мен сўзларни зўрға енгиб яшайман.\nБу сўзлар – мени енгган сўзлар,\nТабассум ҳақида гапираяпман, чунки табассум – айниқса, дунёмизнинг “маданий” қисмида – инсон чеҳрасининг энг кўп эҳтиёж туядиган ҳаракатидир. Инсонлар тинмай кулимсирашга маҳкумдирлар, уларнинг чеҳралари бу оғир меҳнатдан аллақачон чарчаб бўлганлар.\n“Ўша сизлар билган шоир М.Солиҳ\nберилган эмиш у тамоман динга!”…\nҲеч кимдан қўрқмасмиш инсон мастликда –\nКўриб турганинг олам – Йўқдир аслида\nКўролмай турганинг – ягона Бордир.\nўша ожизликка мосдир ватан ҳам –\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (463-469-саҳифалар.)


Саволларга шайх Муҳаммад Содиқ Муҳаммад Юсуфнинг антиқа жавоблари\nФазилатли шайх Муҳаммад Содиқ Муҳаммад Юсуф раҳимаҳуллоҳга жуда кўплаб саволлар йўллашар эди. Бу саволларга ҳазратнинг жавоблари ҳам антиқа, кутилмаган қайтариларди. Масалан, бир киши у зотдан сўрадилар: “Тақсир, кимнинг тавбаси қабул бўлмайди?”. У киши шундай дедилар: “Тавба қилмаган одамнинг тавбаси қабул бўлмайди”.\nУ кишида ана шундай ғаройиб ва нодир жавоблар бўлар эди.\nБир сафар сўрашди: “Сумалак ҳақида гапирсангиз, Қуръонда бу таом ҳақида нима дейилган?”. Жавоб қайтардилар: “Қуръон пазандачилик ҳақидаги китоб эмас, у ҳидоят китобдир”. Яна савол беришди: “Nike кроссовкасини кийсам бўладими?”. “Ўлчами тўғри келса кияверинг”, дедилар ҳазрат. Савол берувчилардан яна бири сўради: “Анжирни ёқсам бўладими?”. У зот дедилар: “Яхши ёнади, ёқаверинг”.\nАллоҳ у кишини раҳмат қилсин, ҳали бу жавобларни кўп соғинамиз.\n«Ўғирлик ўзбек халқининг ҳаётига четдан кириб келган жиноятдир»


Ўзбекистон ва Россия саноат кооперациясини чуқурлаштириш бўйича саъй-ҳаракатларни давом эттиради\n23 июнь куни Москва шаҳрида Ўзбекистон Республикаси Бош вазирининг ўринбосари – инвестициялар ва ташқи савдо вазири С.Умурзаков Россия Федерацияси саноат ва савдо вазири Д.Мантуров билан учрашди.\nМузокаралар кун тартибига кенг кўламли саноат, инвестиция, савдо-иқтисодий масалалари киритилди. Томонлар турли даражадаги икки томонлама муносабатларнинг фаоллигини, шунингдек, қўшма лойиҳа ва ташаббусларни амалга оширишда эришилган ютуқларни қайд этдилар. Хусусан, Тошкент шаҳрида ўтказилган “Иннопром” кўргазмаси якунида умумий қиймати 3,2 миллиард доллардан ортиқ инвестиция лойиҳаларини ҳаётга татбиқ этиш юзасидан битимлар ва савдо шартномалари имзоланганлиги алоҳида таъкидланди.\nЎзбекистон Республикаси ва Россия Федерацияси Ҳукуматлари раҳбарлари даражасидаги Қўшма комиссиясининг бўлиб ўтган йиғилиши юқори баҳоланди. Эришилган келишувлар ва имзоланган идоралараро ҳужжатлар икки мамлакат ўртасидаги кўп қиррали иқтисодий шерикликнинг ривожланишига кучли туртки бериши таъкидланди.\nРоссия Федерациясига кутилаётган олий даражадаги ташрифнинг иқтисодий кун тартибини тайёрлаш билан боғлиқ масалалар муҳокама қилинди. Шу нуқтаи назардан, томонлар инвестиция битимлари ва савдо шартномаларига эришиш учун тегишли вазирлик ва идораларнинг саноат кооперациясининг янги лойиҳаларини ишлаб чиқиш бўйича ҳамкорликдаги ишларини жадаллаштиришга келишиб олдилар. Шунингдек, томонлар Ўзбекистон Республикаси Инвестициялар ва ташқи савдо вазирлиги ҳамда Россия Федерацияси Саноат ва савдо вазирлиги ўртасида ташкил этилган Лойиҳа офиси фаолиятига алоҳида эътибор қаратадилар. Офис томонидан ҳозирги кунда фармацевтика, ишлов бериш, машинасозлик, металлургия ва кимё саноатида йирик лойиҳалар устида иш олиб борилмоқда.


Озодлик бекорчиси: Интернет муваффақиятми ё маҳрумият?\nСешанба бекорчиси Хондамир\nИнтернет шу кунда телевизор каби кўпчилик турмушининг ажралмас қисмига айланиб қолгани сир эмас. Айниқса хорижда яшаётган миллатдошлар орасида Интернетдан фойдаланмайдигани кам бўлса керак.\nНафақат хорижда, балки Ўзбекистоннинг ўзида ҳам жаҳон тармоғи йилдан-йилга оммалашиб бораяпти. Ўзбекистон алоқа ва ахборот агентлиги маълумотларига кўра, 2010 йил сентябр ойи охирига келиб мамлакатда Интернетдан фойдаланувчилар сони 6 миллион 626 минг кишига етган. Улардан 3,5 миллиони глобал тармоққа уяли телефонлар орқали уланаётгани айтилади. Ўзбеклар анча консерватор халқ эканини ҳисобга олсак, бу кичкина рақам эмаслигини тан олишга тўғри келади.\nАйни пайтда Интернет ҳақидаги орифона баҳсларда (ажабланарлиси, бу баҳслар яна ўша онлайн-форумларда қизигандан қизияпти) глобал тармоқнинг “буюк шумлик” экани бот-бот такрорланадиган бўлган. Дарҳақиқат шундайми?\nИнтернетдаги фаҳш, гиёҳвандлик, зулм, нацизмни тарғиб қиладиган сайтларни ёқлаш фикридан мен ҳам мутлақо йироқман, албатта. Лекин мени ҳозирда “Глобал тармоқ бошқа жиҳатлари билан бизга фойда келтираяптими ёки у чинданам кўз нурию қалб қўрини сўндирадиган шуғлми?” деган савол қийнаяпти.\nАлбатта сиз нуктадон гурунгдош сифатида менга бу борада бирор ривоят келтириб, “ҳар иш ниятга кўра бўлиши”ни исботлашга ҳаракат қилишингиз мумкин. Бундай ривоятлардан бир нечтасини ўзим ҳам биламан.\nОлим, ўғри ва қиморбоз тақдир тақозоси билан йўлдош бўлиб қолибдию Истанбулга келибди. Битта карвонсаройга тушган ҳамроҳлар эрталаб шаҳар айланишга чиқиб кетиб, оқшомда яна учрашишибди.\n- Қандоқ ажойиб шаҳар экан, умримда бунча кўп олим яшаган шаҳарни кўрмагандим, - дебди олим.\n- Ўғриларини айтмайсизми, Истанбулдагидай чапдаст ўғрилар ҳеч ерда топилмаса керак, - дея гапни улабди ўғри.\n- Истанбул қиморбозларидек жўмардини кўрмадим, - қўшимчалабди қиморбоз.\n“Қиссадан ҳисса” чиқариб, ғашингизга тегмоқчи эмасман. Муддаом бошқа – сиз билан “виртуал олам муваффақиятми ё маҳрумият” мавзуида гурунглашиш. Бу мавзуда айтар гапингиз бўлса, 2 ноябр кунги гурунгимизга қўшилинг. Камарбаста бекорчингиз Хондамир.


Россия президентига энг замонавий Ханжар” ракетаси билан жиҳозланган МиГ-31 қирувчи самолёт намойиш қилинди.\nТОШКЕНТ, 14 май – Sputnik. Ахтубинскдаги аэродромда Владимир Путинга гипер товушли “Ханжар” ракетали МиГ-31 қирувчи самолёт намойиш қилинди.\nШу билан бирга, президентга кўп функцияга эга бўлган бешинчи авлод Су-57 қирувчи самолёт ва янги МиГ-35 қирувчи самолёт кўрсатилди.\nШунингдек, Путин пилотсиз учиш қурилма намуналари билан танишди.\nПрезидент авиация техникаси - Су-35, Су-30СМ, МиГ-31БМ ва МиГ-29К самолётларни кўздан кечирди.\nТашриф давомида президентга Бош вазир ўринбосари Юрий Борисов, Мудофаа вазири Сергей Шойгу, Бош штаб бошлиғи Валерий Герасимов, Минпромторг раҳбари Денис Мантуров, Ҳаво-космий кучлар бош қўмондони Сергей Суровикин ҳамроҳлик қилди.


Пахтадан зарар кўрган фермерларга ëрдам берилади\nЎзбекистон ҳукумати "Шароити мураккаб ерларда давлат эҳтиёжи учун 2011 йили пахта етиштирган фермер хўжаликларига молиявий кўмак кўрсатиш тартиби тўғрисида"ги низомни тасдиқлади.\nБу ҳақда хабар қилган Подробно. уз сайтига кўра, ҳосилдорлиги паст бўлган ер майдонида етиштирилмай қолган пахта хом ашёсининг ҳар бир тоннаси учун давлат фермерга 337 минг сўмдан товон пули тўлайди.\nБу ҳақдаги расмий хабарда айтилишича, ҳосилдорлиги паст ерларда 2011 йили давлат эҳтиёжлари учун пахта етиштирган фермер хўжаликларига молиявий кўмак кўрсатиш учун 140 миллиард сўм ажратилган.\nЁрдам пулини ерлари ўртача бонитет балли 60 дан паст бўлган фермер хўжаликлари олади.\nБу ҳақдаги хабарни шарҳлаб беришларини сўраб, Ўзбекистон Республикаси Қишлоқ ва сув хўжалиги вазирлигига мурожаат қилдик.\nВазирликнинг исмини айтмаслигимизни сўраган етакчи мутахассисларидан бирининг айтишича, Вазирлар Маҳкамаси тасдиқлаган Низом янгиликдир, яъни молиявий ёрдам кўрсатиш тартиби алоҳида қарор билан белгилаб қўйилаяпти.\nАйни пайтда мутахассис мана бу гапни ҳам айтди:\n- Аслида Ўзбекистон Республикаси президентининг 2007 йилдаги қарори билан 2008 йилдан бошлаб шундай тадбир амалга оширилаяпти. Сиз айтаётган ҳужжатнинг Вазирлар Маҳкамасининг қарори билан тасдиқланиши кутилаётган эди. Унинг чиққан-чиқмаганидан хабарим йўқ, деди Вазирлик етакчи мутахассиси.\nЎзбекистон президенти 2007 йил 5 ноябрда қабул қилган “Ҳосилдорлиги паст бўлган ерларда давлат эҳтиёжлари учун қишлоқ хўжалиги маҳсулотлари етиштирувчи фермер хўжаликларини қўллаб-қувватлаш чора-тадбирлари тўғрисида”ги қарорига кўра унумдорлиги паст, мелиоратив ҳолати ёмон хўжаликларни қўллаб-қувватлаш учун давлат бюджетидан мақсадли маблағлар йўналтириш белгиланган эди.\nБироқ ўша ҳужжатни шарҳлаган расмий нашрлар унда фермер ҳосил ололмаганидан кўрган зарарни қоплашга оид меъёрлар белгилангани тўғрисида хабар қилмаган.\nҲукумат тасдиқлаган янги Низом тўғрисида вазирликнинг матбуот хизматидан ҳам конкрет жавоб ололмадик. Хизмат вакили ҳукумат шу пайтгача табиий офатлардан кўрилган зарарни қоплаб келгани тўғрисида гапирди.\nФермер нима дейди?\nФермерлар ҳуқуқлари учун курашиб келаётган жиззахлик собиқ фермер Мамиржон Азимовнинг айтишича, ҳукуматнинг олинмай қолган ҳосил учун товон пули тўлаш тўғрисидаги қарори янгиликдир ва уни олқишлаш лозим.\n- Ер бонитети 60дан паст бўлган фермерларга товон пули тўланиши деган масала янгилик фермерлар учун, деди Мамиржон Азимов.\nБонитет – ер майдонининг иқтисодий самадорлиги даражасини белгиловчи кўрсаткичдир.\nДемак, ҳукумат қарорига кўра, бонитет балли 60 дан қуйи бўлган ерларда деҳқончилик қилган фермерлар ёрдам олади.\nМамиржон Азимовга яна бир неча савол бердик.\nОзодлик: Балл бонитетнинг даражасини ким белгилайди?\n- Тошкентда махсус мутахассислар бор ўлчайдиган. Улар келиб туриб ўша ерларни тўрт-беш жойлардан бирга бир чуқурликда қилиб тупроғидан олиб кетишади. Кейин хулосасини жўнатади.\nОзодлик: Балл бонитет ҳар йили ўлчанадими?\n- Йўқ. Ҳар йили ўлчанганлигини кўрмаганман, лекин ўша фермерлар ëзма равишда чиқиб талаб қилса, ҳар йил ҳам келиб ўлчаб кетишлари мумкин. Лекин унин тўлайдиган суммалари бор, дейди Мамиржон Азимов.\nЖиззахлик собиқ фермер Мамиржон Азимов ҳукуматнинг товон пули тўлаш тартиби тўғрисидаги қарори ҳақида бундай деди.\n- Агар ҳақиқатан ҳам балл бонитети паст бўлган ер майдонларига ҳукумат томонидан товон пули тўланадиган бўлса, бу фермерларнинг жуда катта ютуғи бўлади.\nОзодлик: Ҳосилдорлиги паст бўлган ерлардан олинмай қолган бир тонна пахта учун 337 минг сўм тўлайди, деяпти. Бу катта пулми ë унчалик катта эмасми?\n- Буни катта деб айтолмаймиз, лекин нормал ҳолат, деб қабул қилсак бўлади. Чунки ҳар ҳолда фермерлар фойда кўрмаса ҳам олган қарздорликни ëпишга етади. Нефт маҳсулотлари бўлсин ëки минерал ўғитларнинг қарздорлигини ëпишга етади сумма маълум бир миқдорда, деди Мамиржон Азимов.\nҲукумат пахтадан зарар кўрган фермерларга ëрдам бермоқчи


Ҳомиджон Ҳомидий. Одамлар қалбининг чароғи билим | www.ziyouz.uz\nБош саҳифа Илм ва фанАдабиётҲомиджон Ҳомидий. Одамлар қалбининг чароғи билим\nЧоп этилган 12.09.2017 11.03.2017 МуаллифД.Тожиалиев\nАсарлари асрлар оша барҳаёт яшаб келаётган шоир Абу Абдуллоҳ Рудакий Шарқнинг беназир буюклари қаторида туради.\nБўлажак даҳо санъаткор Абу Абдуллоҳ Жаъфар бинни Муҳаммад бинни Абдураҳмон Одам 858 йилда қадимий Панжакентнинг Панжрудак қишлоғида деҳқон оиласида туғилган. Дастлабки таълимни оила муҳитида олган Жаъфар Самарқанд мадрасаларида таҳсил кўриб, замонасидаги барча билимларни пухта эгаллайди, Қуръон ҳофизи даражасига етади; халқ шеърияти, қўшиқларини севиб куйлаб юради; машҳур машшоқ ва бадиҳагўй Абу Аббос Бахтиёрдан мусиқа илмини ўрганади; барбат, руд, уд, чанг, қонун асбобларини чалишда шуҳрат қозонади, мусиқаларга ўзи шеърлар битади; уларда “Рудакий” тахаллусини қўллайди.\nАраблар истилоси тугатилиб, марказлашган давлат барпо этилгач, Хуросону Мовароуннаҳрда илм-фан, маданият, адабий ҳаёт, ҳунармандчилик, савдо-сотиқ ривожланади. Айниқса, давлатнинг қудрати Амир Наср II Сомоний (914–943) даврида янада ошади. У шаҳару қишлоқлардан, узоқ-яқиндан аҳли ҳунар, илм-адаб аҳлини пойтахт Бухорога тўплайди ва уларнинг фаолияти учун шароит туғдириб беради, ҳомийлик қилади. Шеърият ва мусиқада шуҳрати ошган Рудакий ҳам саройга олинади ва “Маликуш-шуаро” этиб тайинланади. Натижада шоир бутунлай ижодга шўнғиб кетади: қасидалар, ғазаллар, рубоий, қитъа, достонлар яратади. Унинг обрўси ортиб, бойлиги ошиб боради. Бу хусусда машҳур тарихчи ва адабиётшунос Муҳаммад Авфий “Лубоб ул-албоб” тазкирасида қуйидагиларни ёзган. “…Рудакий уста чолғучи бўлиб етишгач, унинг овозаси бутун дунёга ёйилди. Хуросон амири Наср бинни Аҳмад Сомоний уни яқин кишилари қаторига қўшгач, у юқорилаб кетди, бойлиги эса ҳаддан ташқари кўпайди… Ундан кейинги шоирлар орасида ҳеч кимга бундай бойлик насиб этмади ва ҳеч ким унингдек бахт эгаси бўлолмади”.\nҲақиқатда ҳам Рудакий Сомоний амирларининг энг “яқин надими” (Авфий) сифатида хушхон ҳофиз, моҳир машшоқ, моҳир шоир сифатида беқиёс обрўга эга эди. Сомоний амирларнинг барча сафарларида шоир асарларининг қўлёзмалари Турондан Хуросон шаҳарларига туяларга юклаб олиб юрилиши ҳам буни тасдиқлайди. X асрнинг ўрталарига келиб, Сомонийлар саройидаги аҳвол оғирлашади: айрим ҳур фикрли зиёлилар “фотимийлар” ҳамда “қароматийлар” ҳаракатларига хайрихоҳ сифатида қатағон этиладилар; қирқ йил вазирлик қилган маърифатпарвар донишманд Абулфазл Балчамий вазифасидан олиниб, саройдан четлаштирилади. Ўз ҳомийси ва дўстларидан жудо бўлган, қариб-қартайиб қолган, сарой атрофидаги машмашалардан зада бўлган Рудакий умрининг охирги йилларини ўз қишлоғида ўтказиб, 941 йилда вафот этган.\nҚадимий сарчашмаларда Рудакийнинг шахсияти, тақдири ҳақида турли-туман, ҳатто зиддиятли фикрлар мавжуд: айрим олимлар шоир туғма кўр эди дейишса, баъзилари у қароматийлар тарафдори бўлгани учун кўзларига мил тортилиб, саройдан бадарға қилинган, дейишади. Баъзи тадқиқот ва мақолаларда эса шоир қанд касалига гирифтор бўлгани учун қариганида кўр бўлиб қолган, деган фикрни уқтиришади. Бизнингча, Рудакийнинг “туғма кўр” бўлгани ҳақиқатга яқин. Зероки, Гомер, Абу Аъло ал Маарий, Аҳмад Югнакий сингари буюк шоирлар ҳам туғма ожизликларига қарамай, ўз ижодлари билан беқиёс юксакликка кўтарилганлар.\nРудакийнинг ижодий мероси ҳақидаги мулоҳазалар ҳам ҳар хил. Саолибий (XI), Муҳаммад Авфий, Низомий Арузий Самарқандий (XIII), Давлатшоҳ Самарқандий (XVI) каби олимлар шоир асарларини бир миллион байтдан уч миллион байтгача тахмин қиладилар. Бу рақам қай даражада муболағали бўлмасин, муттасил бадиий ижод билан шуғулланган, доим бадиҳа тарзида шеър айтиб юрган Рудакий мероси улкан бўлиши табиий. Юксак ватанпарварлик руҳидаги “Бухоро” қасидасининг яратилиши ҳам бу мулоҳазани қувватлайди. Афсуски, мўғул яғмосининг ваҳшийлиги туфайли миллионлаб қўлёзмалар сақланаётган Ўтрор ва Бухоро китобхоналаридаги дастхатлар куйиб кул бўлди. Шунинг учун Рудакий асарларидан бизга қадар бир минг бир юз байтдан зиёдроқ намуналар етиб келган, холос. Аммо ана шу боқий мисраларнинг ўзиёқ Рудакий даҳоси ҳақида мукаммал тасаввур ҳосил қилиш имконини беради.\nМаълумки, IX–X асрларда ҳали форсий адабий тил тўла шаклланиб улгурмаган, унда етарли даражада бадиий ижод неъматлари яратилмаган эди. Ана шундай бир шароитда Рудакий халқ жонли тили унсурларига, оғзаки ижод инжуларига суянган ҳолда форсий адабий тил асосларини қурди, форс-тожик адабиётига асос солди. Бу соҳада айтарли анъана бўлмаган қуруқ ерда лирик турнинг барча жанрларида мумтоз асарлар яратди. Бадиий ижоднинг барча соҳаларида биринчи бўлди. Шунинг учун ҳам замондошлари уни “Одамуш-шуаро – шоирлар Одам Атоси” деган ном билан сарафроз этишди.\nҲақиқатда ҳам Рудакий шеърларини кўздан кечирар эканмиз, уларда ҳақиқий ишқ билан мажозий ишқ, инсондўстлик, ватанпарварлик, илм ўрганиш, касб-ҳунар эгаллаш, инсоф ва диёнат, адолат ва адолатли шоҳ, она табиатга меҳр, гўзал табиатни авайлаб-асраш ғоялари бетакрор нафис образларда тасвирланганига гувоҳ бўламиз. Шоир ғазалларида ошиқнинг руҳий кечинмаларини қай йўсинда бокира тарзда ифодалашга эришса, маъшуқа чиройини ундан-да гўзал воситаларда чизади. Масалан, бир байтда ёрнинг садафдек тишларини ёмғирдан сўнг ниҳол шохчасида тизилиб қолган шаффоф доначалар – томчиларга ўхшатса, бошқа бир байтда ёр юзидан пардани кўтарганида қуёш хижолатдан юзини беркитди, яъни ўзини булут орқасига олди, дейди. Маъшуқанинг этаклари ер юзидан судралиб ўтгани учун тупроқ покланиб, “сув бўлмаса таяммум” этиб ибодат қилиш жоиз бўлган экан. Бундай тасвир мавлоно Лутфийда ҳам учрайди. Ошиқ эрталаб боғ сайрига чиқса, анҳордан гулоб ҳиди анқирди. Ё раб, ёрим мендан олдин чиқиб ариқ бошида қўл, юзини ювдимикан, деб ўйга толади ошиқ. Рудакий руҳий ҳолатни табиат чиройининг турфа унсурлари таърифи орқали чизади:\nБаҳор ойи етиб келиб, қиш ойини этди яғмо,\nФазо юзин қоплади чанг, қонга тўлди дашту саҳро.\nИлк баҳорнинг кўз ёшидан шохлар олди юзига ранг,\nҲамал ойин хуш ҳидидан бўлди тупроқ анбаросо.\nЛайли юзи каби лола кенг саҳрода кулиб турар,\nМажнун кўзи каби булут қон ёшини қилур дарё.\nОқар сувдан келмоқдадир ҳар соатда гулоб ҳиди,\nМенинг ёрим ариқ ичра гул юзини ювмиш гўё.\nРудакий асарларида инсонпарварлик, илм эгаллашга даъват, инсонни шарафлаш, бу дунёда “бани одамга яхшилик қилиб” яшашга ундов, Оллоҳ томонидан берилган қисқа умрни илм ўрганиб, уни ижтимоий фойдали меҳнатга сарфлашга даъват қилиш етакчи ғоявий йўналишлардан ҳисобланади:\nШу оддий кўз билан боқмагил, балки,\nБилим кўзи билан боққил жаҳонга.\nЖаҳон денгиз эрур яхши ишингдан,\nКема ясаб ўтгил нариги томонга.\nШоир асарларида шоду хуррамлик, Наврўзи олам тароватию шаробнинг ҳаётбахш фазилати, ёрнинг нозу карашмасию дўстлар дийдорининг фараҳбахш қудрати, хайр-эҳсон, исроф ва мурувват, раҳм-шафқатли бўлиш каби ҳаётбахш оҳанглар маснавийларию қасидаларида, қитъаю рубоийларида зўр мусиқийлик тараннум этилади. Рудакий қасида жанрининг мумтоз намуналарини яратган. “Бухоро”, “Майнинг онаси”, “Қариликдан шикоят” сингари асарларида шоир бир томондан ватанпарварлик, инсонийлик, умрнинг қадрига етиш хусусида жўшқин фикрлар юритса, иккинчи томондан гўзал табиатни севиш, ҳамиша шоду ҳуррам яшашга чорлайди. Сомоний зодагонлар мадҳига бағишланган қасидаларда эса шоир кўпроқ уларнинг давлат равнақи йўлидаги хизматларини, халқ фаровонлигини оширишдаги саъй-ҳаракатларини таърифлашга интилади. Ҳайратланарлиси шундаки, маснавийнавислик ҳали кенг тарқалмаган бир даврда Рудакий “Калила ва Димна”, “Синдибоднома”, “Даврони офтоб” достонларини ёзиб, уларда юксак инсоний ахлоқ-одобни, ватан, дўстлик, халқ қаҳрамонлигини, мақсад-эътиқод йўлида жонфидолик билан курашишни, илм-маърифат, касб-ҳунарни тарғиб этди. “Калила ва Димна”нинг маърифий-фалсафий қимматидан ҳайратга тушган Наср бинни Аҳмад шоирни 14 минг олтин танга билан сийлаган.\nТўққизинчи-ўнинчи асрларда Лайли ва Мажнун, Юсуф ва Зулайҳо, Фар-ҳод ва Ширин, Вомиқ ва Узроларнинг севги саргузаштлари ҳали китобий қиссалар шаклига айланиб улгурмаган эди. Рудакий бўлса, ўз шеърларида бу саргузаштномалар сюжетини, улардаги бош қаҳрамонларни бадиий детал, поэтик восита сифатида кўп қўллайди. Демак, шоир Шарқ халқлари оғзаки ижодида кенг тарқалган ишқий ривояту афсоналарни ҳам ҳар жиҳатдан пухта ўрганган. Ҳатто у бир шеърида Юсуфнинг уч сеҳрли кўйлаги ҳақидаги ривоятга ишора қилади. Рудакий асарлари ўта содда, равон бир усулда – саҳле мумтанеъ – “осону мумкин эмас” усулида ёзилган. Ўтмишда жуда кўп форсигўй шоирлар унинг асарларига ўхшатма, тазминлар ёзган. Аммо бирон ижодкор Рудакий даражасига етолмаган. Жумладан, “Жўйи Мўлиённинг бўйи келади” деб бошланадиган Бухоро қасидасига форс-тожик адабиёти классикларидан 120 шоир назира ёзган. Аммо биронтаси асл матн даражасига етолмаган: вазн, оҳангини топганлар мавзуда қоқилган, мавзуни нишонга тўғри ола билганлар эса, мусиқийликни, қофияни уддалай олмаганлар.\nШунинг учун ҳам ўтмишда яшаб ўтган буюк сўз санъаткорлари Рудакий даҳосини муносиб қадрлаган, унинг шеърий қудратига юксак баҳо беришган. Жумладан, забардаст лирик шоир, биринчи шоҳноманавис Дақиқий уни шундай таърифлайди:\nҒазал рудакийвор бўлгай гўзал,\nРудакийча ғазал ёза олмадим.\nЖуда нозик хаёл билан уриниб,\nБу парда ичига йўл тополмадим.\nАбу Абдуллоҳ Рудакий ўзи куйлаган инсонсеварлик, ватанпарварлик, маърифатпарварлик, халқлар дўстлиги ғоялари билан барча замонларда башариятга хизмат қилаверади. Шоир ижоди ўзбек халқига жуда яқин. Бобур “Мухтасар” рисоласида шоир асарларидан намуналар келтирган, Пўлатхон домла Қаюмий ўз тазкираларида шоир ижодини ёритган. Устозларимиздан Ш.Шомуҳамедов, Н.Маллаев ҳамда М.Муинзодалар Рудакийнинг ҳаёти ва ижодини таҳлил қилиб, асарларини таржима ва тарғиб қилишда заҳмат чекишганини мамнуният билан қайд этамиз.\nЖаҳоннинг шодлиги тўпланса бутун,\nДўстлар дийдоридан бўлолмас устун.\nКимда ким ҳаётдан олмаса таълим,\nУнга ўргатолмас ҳеч бир муаллим.\nИлмдан яхшироқ хазина йўқдир,\nҚўлингдан келганча териб ол уни.\nОдамлар қалбининг чароғи билим,\nБалодан сақланиш яроғи билим.\n“Жаҳон адабиёти” журнали, 2008 йил, 12-сон\n← Аввалги Аввалги Нўғай мақоллари (40 та)\nКейинги → Кейинги: Ўзбекистон халқ шоири Шукруллога “Турк дунёсида йилнинг адабиёт кишиси” мукофоти берилди\nОсетин мақоллари (249 та)\nВарлам Шаламов. Пастернакдан хат (ҳикоя)\nМиразиз Аъзам. Қўлёзмалар\nХаруки Мураками. Шамол қўшиғини тингла (роман)\nТошкентда Хитой Халқ Республикаси миллий байрами нишонланди\nЎзбекистонда илк бор “Falling Walls Lab” танлови ўтказилди\nНью-Йоркда дунё машварати бўлиб ўтмоқда\nТаниқли шоир ва таржимон Усмон Қўчқор вафот этди\nОлтой мақоллари (59 та)\n© Зиё истаган қалблар учун. 2004-2017


«Атлетико», «Интер» ва «Милан» ҳам Суперлигадан чиқишини эълон қилди. Турнирни тарк этишини маълум қилмаган учта клуб қолди\n«Атлетико» клуби Суперлигадан чиқиши масаласида бошқа таъсисчи-клубларни хабардор қилгани ҳақида расман эълон қилди.\n«Атлетико» директорлар кенгаши чоршанба куни эрталаб йиғилиш ўтказиб, Суперлига ва бошқа таъсисчи-клубларни лойиҳада иштирок этмаслигимиз ҳақида хабардор қилдик.\n«Атлетико» ушбу турнирга душанба куни ҳозирда аллақачон мавжуд бўлмаган шароит ва вазиятда қўшилган эди. Клуб учун «рохибланкос»ни бир оилага айлантирган жамоанинг барча мухлислари билан яхши алоқаларни сақлаб қолиш жуда муҳим.\nЖамоа футболчилари ва мураббийлари клубнинг бу қароридан қониқиш ҳосил қилиб, спортдаги меҳнатсеварлик ва натижалар бошқа ҳар қандай мезондан устун туриши кераклигини қўллаб-қувватлашди», - дейилади Мадрид клуби хабарида.\nШунингдек, «Интер» ва «Милан» клублари ҳам Европа Суперлигаси сафидан чиқишини расман эълон қилди.\nШу тариқа, ҳозирга келиб 12та таъсисчи клуб орасидан фақатгина «Реал», «Барселона», ва «Ювентус» Суперлигадан чиққанини ҳали расман эълон қилгани йўқ.


11 апрел 2021, Тошкент вақти: 05:23\nЎзбекистонлик Алфия Тожибоева Энгельс шаҳар масжидининг олд ўқувчиларидан бири.\nРоссияни Саратов вилояти Энгельс шаҳрида истиқомат қилаётган 10 яшар ўзбекистонлик Алфия Тожибоева музлаган Волга даресида чўкаётган икки ёш болани қутқариб қолди. Ҳақиқий қахрамонга айланган Алфия шаҳар маъмурияти ва у ўқиётган мактаб томонидан муносиб тақдирланиши хабар қилинмоқда. Онаси фаррошлик қиладиган Энгельс шаҳар масжиди вакиллари Озодликка бу қизалоқ Қуръони Карим ҳофизаси эканини ҳам айтиб беришди.\nЎтган сешанба, 10 февраль куни соат 15лар атрофида Саратов вилоятининг Энгельс шаҳарчасида 7 ёшли Даша Тангинова ва унинг 6 яшар укаси Миша ёши каттароқ Алфияни Волга бўйига сайр қилгани чақирган.\nАлфиянинг қаршилигига қарамасдан юпқа муз устига чиққан болалар бирдан сув остига кетган. Уларни тортиб олишга кўзи етмаган Алфия ўзини сувга отган ва чўкаётган болалар унинг устига тирмашиб сувдан чиқиб олган.\n- Мен уларга “елкамга чиқ”, дедим. Аввал қуруқликка Даша, унинг ортидан Миша чиқиб олди. Кейин мен ўзим чиқдим. Бу жуда тез содир бўлдики, умуман совуқни сезмабман,- дея эслайди Алфия.\nСувга тушган болаларни биринчи бўлиб дарё бўйида айланиб юрган эр-хотин Евгений ва Валентина Шиповлар кўриб қолган. Шиповлар болаларни кўтариб дарё яқинидаги биринчи бино – маҳаллий тиббиёт коллежига олиб киради.\nЭнгельс тиббиёт коллежининг тарбиявий ишлар бўйича директор муовини Татьяна Сорокина ўша кунги воқеани эслар экан, коллеж ўқитувчилари ва талабалар биргаликда жиққа ҳўл бўлган болаларга биринчи ёрдам кўрсатишганини айтиб берди:\nМиша ва Даша Тангиновлар коллеж ходимлари билан\n- Талабалар, лаборантларимиз болаларга ёрдам кўрсата бошлади, кийим-кечакларини қуритдик, спирт билан артдик, иссиқ сувда иситдик ва чой бердик. Шиповлар аввалига катта йўлда кетаётган машиналарни тўхтата бошлаган экан, аммо тўхтаган такси ҳайдовчиси автомобил салони хўл бўлишини айтиб, болаларни совуқда ташлаб кетган. Кейин улар бизнинг коллежга югуриб келган. Талабаларимиз устиларидаги қуруқ кийимларни ечиб берди, мен уларни ҳатто шу аҳволда фотосуратга олишга улгурдим,- дейди Светлана Сорокина.\nКоллеж ходимаси куни кеча бу ҳодиса тўғрисида марказий телевидение мухбирлари келиб, репортаж тайёрлаганини ҳам маълум қилди.\nСпирт билан артилган, иссиқ чой ичган ва қуруқ кийимга кийинтирилган болалар шундан кейингина шифохонага олиб борилган. Шифохона вакиллари совуқда туриб қолган Миша ва Даша бироз шамоллаб қолгани, Алфия эса онаси қарамоғига уйга жўнатилганини билдиришди.\nСаратовлик Евгений ва Валентина Шиповлар\nУшбу ҳодисадан бир кун ўтар-ўтмас, Энгельс шаҳар жоме масжиди жамоаси вакиллари Тожибоевлар оиласидан хабар олгани борди ва мусулмонлар томонидан йиғилган 22 минг рубл ёрдам пулни тақдим этди.\nСаратов вилоятининг Советский туман масжиди имоми Равшан Турсунхўжаев шамоллаган болалар шу куни касалхонага олиб борилган, аммо яхши даволамасдан уйга жўнатилгани сабабли Алфиянинг шамоллаши қайтадан қўзиган, дейди.\n- Ўша куни медиклар болаларни кўздан кечирганда бироз нопрофессионал иш тутган: яхшироқ текшириш ўрнига уларга дарров жавоб бериб юборишган. Бир-икки кун ўтмасдан асорати таъсир қилиб, қизча ангина-температуралари бошланиб кетибди. Учинчи куни болани шифохонага олиб кетишди – икки кундан бери ўша ерда. Аёлимдан сўрадим, телефон қилиб ҳол-аҳвол сўрагин, деб. Шу воқеадан кейин бориб кўришиб келдик. Менинг аёлим яхшироқ танийди – улар 10 йиллар олдин келиб қолган Ўзбекистондан. Шу ерда ишлаб юришибди. Қизчанинг онаси, яка икки укаси бор,- дейди Саратов вилоятининг Советский туман масжиди имоми Равшан Турсунхўжаев.\n7 ёшли Даша Тангинова ва унинг 6 яшар укаси Миша\nСуҳбатдошнинг билдиришича, Алфия Тожибоева Энгельс Жоме масжиди қошидаги диний мактабнинг энг аъло толибаларидандир. Имом Алфиянинг ота-онаси ўта камтарин инсон эканини гапирар экан, улар ҳатто ўзларига бўлган бундай эътибордан ноқулай бўлаётгани ва шахсан интервью беришга тортинаётганини айтди.\n- Бир вақтлари, энди кўчиб келиб иш тополмаётган пайтда, онаси Албина бизда масжидда фаррош бўлиб ишлаган. Ҳозир у бошқа жойда ишлайди. Мен ўзим ҳам ўша Энгельсдаги котта масжидда дарс бераман. Икки йил олдин ўша масжидда Қуръон бўйича конкурс ўтказганмиз. Бу қизча қизлар орасида биринчи ўринни олган эди. Ҳофиза бўлмаса ҳам, адашмасам, икки номинация бўйича чиройли ўқиб, биринчи ўринни эгаллаган. У шу масжидда “Ислом асослари”дан таълим олади,- дейди имом Равшан Турсунхўжаев.\nМаълум бўлишича, Тожибоевлар оиласи бундан бир неча йил олдин Россия фуқаролигини олган.\nЭнгельс шаҳри маъмурияти ходимлари мардлик кўрсатган Алфия Тожибоевани муносиб тақдирламоқчи эканини маълум қилишди. Шаҳар ҳокимлигининг Таълим-тарбия ишлари бўйича қўмитаси раҳбари муовини Юлия Таушанкова 19-сонли мактабнинг 4 “а” ўқувчиси Алфия Тожибоева муносиб тақдирланиши тўғрисида тегишли қарор аллақачон ижрога берилганини Озодликка билдирди.\nЎзбекистонлик қизалоқ ўқиётган мактабда ҳам Алфия соғайиб кетганидан кейин мактаб йиғилишида тақдирланишини билдиришди.


Муҳаммад алайҳиссаломнинг сийратлари – .:: Xadicha.uz\nАллоҳ таоло яратган бандалари ичида энг афзали, пайғамбарларнинг охиргиси ва мукаммали бўлган Муҳаммад алайҳиссаломнинг ҳаётлари барчага улкан ўрнак эканлигига заррача шубҳа йўқ. Аллоҳ таоло Расулуллоҳ алайҳиссаломни барча оламларга, мўминларга, кофирларга, мунофиқларга, эркаклар, аёлларга, болалар ва хатто ҳайвонларга ҳам раҳмат қилиб юборган. Бу ҳақда Аллоҳ таоло деди:\nنَهَاكُمْ عَنْهُ فَانتَهُوا وَمَا آتَاكُمُ الرَّسُولُ فَخُذُوهُ وَمَا\n“ (Эй, Макка аҳли!) Ҳақиқатан, сизларга ўзларингиздан (чиққан), қийинчиликларингиздан алам чекадиган, сизлар билан (ҳидоят топишингиз билан) қизиқувчи, мўминларга мушфиқ ва раҳмдил Расул келди”.\nИбн Аббос (рз.): “Бирор араб қабиласидан чиққан пайғамбар йўқки, Муҳаммад (а.с.)нинг наслу насаблари билан туташмаса”, – деган. Ҳадисларида: “Менинг зоту насабимга жоҳилият одатлари аралашмаган. Ота-боболаримнинг ҳаммаси айнан исломдаги никоҳ қоидаларига мувофиқ равишда мени дунёга келишимга сабабчи бўлганлар”, –деганлар.\nРосулуллоҳ алайҳиссаломнинг ҳаётлари шарқда – Ислом дунёсида ҳам, Ғарбда христиан оламида ҳам кўплаб тарихчилар томонидан ўрганилди, бу борада катта тадқиқотлар олиб борилди. Росулуллоҳ алайҳиссалом ҳақларида бир неча китоблар ёзилди, ҳаётлари олимлар ўртасида турли баҳс ва изланишларга сабаб бўлди. Ҳадис олимлари у зотнинг бутун ҳаётларини илмий бир йўл билан – ҳадис илми усули билан тушунтириб беришга ҳаракат қилдилар.\nҚуръони каримда Аллоҳ таолонинг Ўзи Росулуллоҳ алайҳиссаломни мадҳ этиб, у зотнинг йўлларига эргашиш икки дунё саодатига олиб боришини зикр қилди. У зотнинг ҳаёт йўлларида мўмин-мусулмонлар учун кўпгина ибратлар мавжуд. Набий алайҳиссаломнинг ҳаётлари нубувват келгач янада ёришиб, инсонлар ҳаётига нур кириб келди. Ваҳий нозил бўлгач Маккада ўтган ўн уч йил умрлари давомида кўпгина тазийқларга учраган бўлсалар ҳам, Аллоҳ таолонинг ҳақ динини юзага чиқаришда бир лаҳза бўлсада бўшашмадилар.\nРасулуллоҳга итоат қилиш Аллоҳга итоат қилишга олиб боради. Қуръон ва суннат бир-бирига чамбарчас боғлиқ бўлиб, уламолар буни мустаҳкам арқонга қиёслашган. Ана шу арқонни маҳкам тутган инсон, охир-оқибат албатта Аллоҳнинг жаннатига эришади.\nРасулуллоҳ алайҳиссалом шундай дедилар:\n“Менинг гапимни эшитиб, сингдириб, ёдлаб, сўнгра етказган одамни Аллоҳ неъматлантирсин” .\nАллоҳ таоло севикли Пайғамбаримизни бошқаларда учрамайдиган кўплаб фазилатлар, ўзларига хос бўлган сифатлар билан хослаган. Улардан бир қанчаларини турли китоблардан келтириб ўтилади:.\nМуҳаммад алайҳиссалом бошқа Пайғамбарлардан олдин набий бўлганлар;\nОдам алайҳиссалом ҳали рух ва жасад орасида турганларида Росулуллоҳ алайҳиссалом набий эдилар;\nПайғамбар алайҳиссаломинг келишлари ҳақида Қуръондан олдинги китобларда ҳам башорат берилган;\nМуҳаммад алайҳиссаломнинг Одам алайҳиссаломдан оталаригача бўлган насабларидаги кишиларга бирор фахш иш етмаган; .\nОналари Омина кўзлари ёриганда ўзларидан бир нур чиққанини кўрганлар;\nИссиқ кунларда булут соябон бўлиб, у зотни қуёшдан тўсиб турган;\nБир сафарда Пайғамбар алайҳиссаломнинг ҳамроҳлари иссиқдан қочиб, дарахт соясига у зотдан олдин бориб ўтиришади. Набий алайҳиссалом эса соясиз жойга бориб ўтирадилар. Шунда дарахт у зотга эгилиб, соя солади.\nМуҳаммад алайҳиссаломнинг кўкраклари ёрилиб, ундан шайтоний доғ олиб ташланган;\nПайғамбар алайҳиссаломга илк ваҳий келганида, Жаброил алайҳиссалом у зотни уч марта қисиб, қўйиб юборган ;\nУ зот алайҳиссалом тақводорларнинг имомидирлар. Яъни Муҳаммад алайҳиссалом тақводорларнинг пешвосидирлар. Ким тақводорликни ирода қилса, у зотга иқтидо қилиш билан эришади. Имом – ортидан бошқалар эргашадиган шахсдир. Бас, тақводорлар у зот алайҳиссаломга эргашадилар. У зот алайҳиссалом эргашиш учун юборилганлар. Ким у кишига эргашса, иқтидо қилса, тақводорлардан бўлади.\nУ зот ҳақларида қанча гапирилса шунча оз, одамзот яратилганидан буён то қиёматга қадар яшаб ўтадиган инсонларнинг энг мукаммали у зот ҳисобланадилар. У зот оламларга чинакам раҳмат бўлиб юборилганлар. Кўриниб турибдики, бу ҳаммага ҳам муяссар бўладиган нарса эмас. Бунинг учун Аллоҳнинг инояти ва фазлига сазовор бўлган инсон керак. Бунинг учун Муҳаммад алайҳиссалом керак. Бунинг учун у зотнинг буюк қалби керак. Аллоҳ таоло Ўз каломини ким орқали, кимга юборишни жуда яхши билади. Аллоҳ таоло Ўзининг охирги ва мукаммал пайғамбарлиги учун Муҳаммад алайҳиссаломни танлади. Шундай экан, Аллоҳ таолони севайлик, Расулуллоҳ соллаллоҳу алайҳи васалламни ва Ул зоти бобаракотнинг йўлидаги солиҳ инсонларни севайлик. Улар билан бирга бўлишга интилайлик. Биз ҳам лоақал у йўлда юришга ҳаракат қилайлик. Жаннатда улар билан бирга бўлиш нақадар улуғ бахт! Яратувчимиз Аллоҳ таоло лутфи карами билан бу бахтни бизга насиб этсин.\n4-курс толибаси Абдуллаева Одина\nslayd Абдуллаева Одина\t2019-05-29


Хоразмда ОИТСга қарши кураш маркази ташкил этилганига 15 йил бўлди. Мазкур марказ раҳбари Наргиза Назарованинг билдиришича, вилоятда “аср вабоси” билан оғриган беморлар йўқ. Бироқ ушбу касаллик вируси - ВИЧни юқтирган 36 шахс аниқланган. Уларнинг аксарияти гиёҳвандлардир.\nН.Назарованинг айтишича, марказ ишонч хоналари уч йилдан буён фаолият кўрсатмоқда. Ҳозир вилоят бўйича 12 та ишонч хонаси мавжуд. Жорий йилда улар сонини икки баробар кўпайтириш режалаштирилган.\nЎзбекистон ОИТС маркази ташкилий бўлими врач эпидемиологи Тўрамирзо Аҳмедовнинг таъкидлашича, мазкур касалликка қарши курашда ишонч хоналари фаолияти жуда муҳим. Соғлиқни сақлаш вазирлигининг халқаро ташкилотлар билан ҳамкорликда ишлаб чиққан, 2004-2006 йилларга мўлжалланган стратегик дастури асосида ишонч хоналарининг самарадорлигини ошириш, бу ерда ишлайдиган шифокорларга амалий ёрдам кўрсатиш мақсадида шундай семинарлар ўтказилмоқда.\nМутахассислар Хоразмда ОИТС тарқалиши хавфи йўқлигини эътироф этмоқда. Бироқ, кузатувлардан маълум бўлишича, вилоятдаги гиёҳвандлар одатда ишонч хоналарига мурожаат қилавермайди. Буни ҳуқуқ-тартибот ходимларининг наркоманларга салбий муносабати билан изоҳлаш мумкин.